IKRAM memacu pembinaan Negara Rahmah

Bagi menjayakan matlamat tersebut, IKRAM perlu membina asas kepada negara tersebut antaranya ialah perpaduan nasional yang mana rakyat akan diikat dengan satu kewarganegaraan baru, jadi masing-masing akan tahu hak-hak dan tanggungjawabnya berasaskan kepada kedudukan kewarganegaraan baru itu.

Keadaan ini hanya boleh berlaku apabila masyarakat berubah menjadi satu masyarakat yang progresif, berfikir secara maju, yang boleh menerima kepelbagaian yang wujud dalam negara sebagai satu keistimewaan yang ada pada negara yang boleh dimanfaatkan.

Perkara ini akan berdiri atas asas kepimpinan yang berusaha untuk menjayakan aspirasi ini ialah satu kepimpinan yang berwibawa, memiliki keupayaan, kelayakan serta integriti yang akan menjadi contoh kepada rakyat semuanya.

Begitu juga, ia hanya boleh berlaku apabila seluruh institusi kenegaraan berjalan dalam bentuk yang sebaik-baiknya; badan legislatif memainkan peranan yang sebaik-baiknya, begitu juga badan eksekutif dan badan perundangan.

Kesemua badan ini tahu bidang kuasa masing-masing dan memainkan peranan untuk menegakkan satu sistem yang akan mendukung berlakunya keadilan negara tersebut, rakyat boleh hidup secara saksama dalam keadaan aman dan damai.

Dan yang akhir sekali ialah, negara kita mestilah berkembang menjadi sebuah negara yang maju dari sudut ekonomi yang mana akhirnya rakyat dapat ikut sama memperolehi faedah daripadanya. Dalam kata lain, rakyat dapat ikut serta memperolehi faedah daripada ekonomi yang telah dapat dilahirkan, dijana oleh negara yang telah dibangunkan ini.

Inilah yang dinamakan ‘shared wealth’, iaitu kekayaan yang dapat dikongsi bersama oleh seluruh rakyat. Dalam keadaan begini, tidak akan ada rasa tidak puas hati satu-satu pihak antara pihak yang lain, kerana mereka merasakan bahawa keadilan telah ditegakkan ke atas semua.

Jadi, dalam usaha-usaha untuk menjayakan pembangunan negara ini, kepimpinan perlu memainkan peranan satu antaranya ialah advokasi masyarakat, kita perlu mewujudkan pendidikan kepada seluruh rakyat agar rakyat faham bentuk negara yang sepatutnya dibangunkan dan dijayakan bagi Malaysia masa depan.

Ini memerlukan satu tukaran ataupun satu pencerahan pemikiran dalam kalangan rakyat sehingga mereka dapat memahami bentuk negara yang sepatutnya diperjuangkan.

Gagasan ini perlulah ditolak sampai kepada akar umbi, rakyat marhaen sehingga mereka sendiri akan menjadi golongan yang mendukung dan menjadi penyokong kuat kepada aspirasi dan cita-cita tersebut.

Begitu juga ia memerlukan daripada pihak kepimpinan untuk menjuarai agenda-agenda generasi muda kerana mereka merupakan generasi masa depan. Jadi, kita perlu bergerak daripada sekarang untuk menolak ke depan agenda-agenda mereka ini kerana mereka inilah yang akan mewarnai masa depan tanah air.

Dan demikian juga, kita perlu meletakkan diri kita dalam penempatan strategik serta memainkan peranan-peranan strategik dalam membangunkan perjalanan negara ini menuju masa depan.

Jadi, inilah perkara-perkara yang perlu dilakukan oleh pimpinan dan dilaksanakan sampai ke akar umbi, dan akhirnya menjadi perkara yang sentiasa diwara-warakan dalam kalangan masyarakat umum dan dengan demikian, barulah kita dapat melihat kemungkinan besar usaha-usaha ini dapat dijayakan.

Tanpa usaha-usaha sebegini, kita hanya bermimpi atau mengimpikan sesuatu yang susah untuk dijayakan. Ia hendaklah lahir daripada usaha-usaha keras dan pengorbanan yang besar.

Apa yang paling penting ialah kita perlu memperkuatkan perubahan yang berlaku dalam negara kita ke arah yang lebih baik. Negara mesti berubah ke arah yang lebih baik, sehingga dengan demikian kita boleh mencapai apa yang kita hasratkan iaitu sebuah negara baharu.

Proses perubahan ini mesti diuruskan dengan sebaik-baiknya supaya kita akan memperolehi hasil serta mencapai matlamat yang lahir daripada unjuran tersebut dan membolehkan usaha-usaha pengislahan itu diteruskan.

Dan daripada itu, berlakulah peningkatan kepada perubahan-perubahan yang dikehendaki, sampai akhirnya negara dapat ditolak menuju ke arah kelahiran sebuah Negara Rahmah Mithali.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Takziah Buat Ahli Keluarga Penumpang dan Anak Kapal

Berita nahas udara yang menimpa pesawat MH17 di Ukraine berhampiran Rusia semalam disambut dengan perasaan terkejut dan dukacita oleh seluruh rakyat Malaysia. Wanita IKRAM ingin merakamkan ucapan takziah kami kepada seluruh ahli keluarga penumpang dan anak-anak kapal MH17.

Kami mengharapkan ahli keluarga dan rakan-rakan penumpang dan anak kapal MH17 dapat bersabar, tabah dan cekal atas ujian besar ini.

Bagi kita yang beragama Islam marilah kita amalkan apa yang diajar oleh Rasulullah Sallallahu Alaihi Wasallam dalam suasana genting.

Daripada Ummu Salamah Radiallahuanha katanya, aku mendengar Rasulullah Sallallahu Alaihi Wasallam bersabda:

“Apabila seseorang itu ditimpa bencana, maka hendaklah ia mengucapkan: (Sesungguhnya kita datang dari Allah dan kepadanya kita kembali. Ya Allah berikanlah ganjaran kerana musibah ini, berikanlah aku pengganti yang lebih baik daripadanya) nescaya Allah Subhanahu wa Taala memberi ganjaran kepadanya kerana bencana tersebut dan menggantikan kepadanya yang lebih baik daripadanya, Ummu Salamah berkata lagi: “Semasa Abu Salamah meninggal dunia aku mengucapkan sepertimana yang diperintahkan oleh Rasulullah Sallallahu Alaihi Wasallam kepadaku, lalu Allah Taala menggantikan kepadanya (Ummu Salamah) seorang yang lebih baik daripada Abu Salamah (menjadi suaminya) iaitu Rasulullah Sallallahu Alaihi Wasallam.” (Riwayat Muslim)

Sesungguhnya setiap sesuatu yang berlaku adalah ketentuan daripada Allah yang Maha Berkuasa dan kita meyakini bahawa pasti ada kebaikan dan hikmah daripadanya.

Doa kami untuk penumpang dan anak kapal pesawat.

Datin Paduka Hajah Che Asmah Ibrahim


PrEP Cegah HIV: Pandangan Pakar Perubatan Muslim

Berikut merupakan perkongsian pengalaman daripada kami yang berada dalam pelbagai sektor dan bahagian kesihatan. Pekerjaan seharian menemukan kami dengan pesakit-pesakit HIV.

Dewasa ini kebanyakan kes adalah berpunca daripada hubungan seksual sejenis (MSM – men who have sex with men).

Bahkan statistik Bahagian Kawalan Penyakit Kementerian Kesihatan Malaysia menunjukkan terdapat perubahan landskap yang ketara bagi penghidap  penyakit HIV dalam kalangan MSM antara tahun 2010 ke 2018, iaitu meningkat dari 8 peratus ke 57 peratus.

Ada beberapa perkara yang menjadi kontroversi baru-baru ini. Izinkan kami memberi  pandangan dalam bentuk soalan dan jawapan dalam perkongsian kali ini. Semoga sedikit  sebanyak perkongsian pengalaman ini dapat memberikan manfaat kepada semua.

Dr. Afeera: HIV atau Human Immunodeficiency Virus adalah virus yang memusnahkan sistem ketahanan badan seseorang dan menyebabkan AIDS.

AIDS pula adalah singkatan  bagi ‘Sindrom Kurang Daya Tahan Melawan Penyakit’ dan merupakan peringkat terakhir jangkitan HIV. Penyakit ini boleh mengakibatkan pesakit mudah mendapat jangkitan kuman, kanser dan pelbagai masalah kesihatan yang lain.

Adakah kini terdapat rawatan bagi penyakit HIV?

Dr. Aiza: Ya, kini sudah ada rawatan bagi penyakit HIV, iaitu ubat HAART (Highly Active  Antiretroviral Therapy). Dengan rawatan HAART, virus HIV boleh berada pada tahap yang  tidak dapat dikesan atau rendah.

Sekiranya virus ini tidak dapat dikesan (viral load undetected), pesakit HIV tidak akan menjangkiti pesakit lain (U=U: Undetected =  Untransmitted). Dengan rawatan HAART, mereka boleh berkahwin serta melahirkan anak tanpa menjangkiti pasangan dan anak.

Dr. Aiza: Profilaksis pra-pendedahan atau Pre-Exposure Prophylaxis (PrEP) adalah kaedah apabila seseorang individu yang tiada jangkitan HIV, tetapi berisiko tinggi mendapat jangkitan (kebiasaannya adalah berpunca daripada hubungan seksual terlarang) mengambil ubat HIV untuk mengurangkan peluang mereka mendapat jangkitan dan menularkan penyakit ini pada  orang lain pula.

Ubat PrEP ini sebenarnya sudah pun wujud sebelum ini, tetapi  penggunaannya adalah tidak begitu meluas. Namun, ia akan diperluaskan lagi penggunaannya di fasiliti kerajaan khususnya klinik-klinik kesihatan kerajaan.

Adakah perbuatan memberikan PrEP adalah sama dengan menyokong LGBT?

Dr. Afeera: Tidak sama sekali. Kita masih hidup dengan memahami norma agama dan budaya yang tinggi. Pemberian PrEP tidak sama sekali bermaksud menyokong norma LGBT.

Kos PrEP akan menggunakan duit rakyat. Apa padangan doktor?

Dr. Afeera: Apa yang tidak disedari oleh kebanyakan kita adalah seandainya pesakit HIV atau AIDS dimasukkan ke hospital, kos merawat mereka juga adalah menggunakan subsidi  kerajaan, bantuan zakat dan lainnya.

Apabila sistem imuniti pesakit rendah, mereka lebih mudah mendapat jangkitan yang tidak selalunya dilihat dalam golongan pesakit normal lain.

Misalnya jangkitan CMV retinitis. Sebiji kos ubat Valganciclovir 450mg untuk rawatan bagi  jangkitan ini boleh mencecah RM115. Kebanyakan pesakit memerlukan empat biji sehari, yang bersamaan dengan RM460 sehari.

Bukan itu sahaja, pesakit perlu mengambil rawatan ini berbulan-bulan lamanya yang menelan kos yang sangat besar. Itu hanyalah satu contoh daripada  pelbagai jangkitan oportunistik lain.

Bukan hanya itu sahaja, pesakit HIV/AIDS juga berisiko tinggi mendapat kanser yang memerlukan rawatan yang boleh menelan ratusan ribu ringgit, yang juga menggunakan  subsidi kerajaan.

Malah kajian Centre of Excellence for Research in AIDS (CERIA) juga menunjukkan bahawa penggunaan PrEP sebagai langkah pencegahan transmisi HIV membantu penurunan kos kesihatan merawat HIV pada tahun 2006-2013 sebanyak RM47 juta.

Di samping itu, apabila golongan berisiko tinggi ini dijangkiti dengan HIV, mereka juga perlu mengambil rawatan HAART seumur hidup mereka. Risiko untuk kegagalan rawatan adalah tinggi sekiranya mereka tidak mengambil ubatan secara betul.

Dan rawatan seterusnya juga boleh dibebankan dengan kos yang sangat tinggi dan seandainya gagal, tiada banyak pilihan yang ada di Malaysia.

Dan ramai di antara mereka yang mendapat jangkitan oportunistik yang membahayakan, malah mereka juga menjangkiti yang lain.

Dalam kaedah fiqh, terdapat pandangan seperti yang disebutkan oleh Imam Ibn Nujaim:

Apabila bertembungnya dua mafsadah (kemudaratan), maka dipelihara (ditolak) mudarat yang paling besar dengan melakukan mudarat yang lebih ringan. (Rujuk Al-Asybah wal-Nazhair, Ibn Nujaim (Hlm. 76)

Memberikan PrEP adalah selari dengan konsep ini. Kita mahu mengelakkan mudarat yang lebih berat dan besar.

Kita perlu faham rawatan bagi golongan yang berisiko tinggi ini memerlukan rawatan holistik jangka pendek dan panjang. PrEP adalah sebahagian daripada rawatan di samping pendidikan seksualiti dan juga bantuan psikologi.

Dr Aiza: Harga PrEP termurah yang boleh didapati di pasaran adalah serendah RM30 bagi penggunaan selama sebulan. Seseorang yang mempunyai pendedahan yang lebih kerap adalah berisiko tinggi, maka ia disarankan untuk mengambil pil PrEP ini sehari sekali.

Sebaliknya, mereka yang kurang terdedah pula boleh menggunakan metod bila perlu (on demand PrEP).

Oleh hal yang demikian, langkah yang dilakukan oleh kerajaan ini lebih dapat  menyelamatkan duit rakyat kerana kos ubat yang disubsidikan adalah jauh lebih rendah berbanding dengan kos merawat seseorang yang telah menghidap penyakit HIV dan juga  mendapat komplikasi daripadanya.

Apa pengalaman doktor sepanjang memberikan PrEP?

Dr. Ramdan: PrEP ini apabila dimulakan, bukan untuk seumur hidup. Saya pernah berjumpa  dengan mereka yang mengambil PrEP, yang akhirnya membuat keputusan untuk berhenti  kerana mereka juga akhirnya dengan ada kesedaran yang baik berniat untuk berhenti daripada terus terlibat dengan aktiviti berisiko tinggi. Ada pelbagai sebab di sebalik keputusan  mereka itu.

Namun, tidak dinafikan yang sedikit sebanyak faktor pegawai perubatan itu sendiri juga memainkan peranan yang besar dalam membantu mereka.

Pada saat kita cuba membantu mereka dan membina kepercayaan mereka terhadap kita, kita juga dapat menyelamatkan mereka daripada mudarat yang besar dengan memberikan PrEP.

Dr. Afeera: Di samping itu, semasa kita mengenalkan rawatan PrEP, pesakit juga memerlukan rawatan berkala pada awal permulaan dan juga seterusnya. Semua ini adalah ruang dan peluang untuk mendidik golongan berisiko tinggi ini.

Apakah pandangan doktor berkenaan abstinens? Bukankah ini yang seharusnya dipromosi dalam rawatan HIV?

Dr. Afeera: Abstinens adalah penghindaran perbuatan seks itu sendiri. Ya, kita sangat  bersetuju dengan perkara ini.

Malah majoriti doktor perubatan juga sentiasa akan menggalakkan abstinens bagi mereka yang tidak mempunyai ikatan perkahwinan yang sah. Ia selaras dengan tuntutan budaya, agama, perubatan dan syariah itu sendiri.

Namun, kajian terbaru membuktikan bahawa kaedah abstinen sahaja (abstinence only method) gagal menurunkan transmisi HIV.

MSM dan LGBT ini perlu difahami dalam konteks yang lebih luas. Ia memerlukan usaha bersepadu semua pihak dari sudut jangka masa pendek dan  panjang.

Pada pendapat doktor, mengapa abstinens sahaja gagal?

Dr. Nadzirah: Sepertimana pornografi, aktiviti seksual sejenis dan juga di luar perkahwinan adalah sejenis ketagihan dan masalah kesihatan. Satu sesi di klinik bersama pesakit tidak  akan mampu mengubah atau mendidik pesakit mengenai abstinens.

Proses islah, mendidik dan membantu mereka mengambil masa yang lama. Ia memerlukan kerjasama kolektif yang tuntas bersama dengan semua pihak. Rawatan juga perlu melibatkan terapi psikologi (psikoterapi dan kaunseling).

Dr Aiza: Hasil temu ramah bersama dengan penghidap HIV yang juga MSM, mereka  mengakui amat sukar untuk abstinen meskipun telah mendapat didikan agama yang  sepatutnya dari badan tertentu.

Segala usaha perlu berjalan seiring. Kita perlu memimpin  mereka untuk berubah, namun pada masa yang sama membantu pencegahan dan rawatan dengan PrEP.

Contoh lain untuk kita lebih mudah memahami PrEP ini adalah seperti rawatan terapi gantian nikotin kepada perokok.

Kita beri gantian dalam bentuk gam/tampalan bagi perokok tegar, dan mereka juga dalam masa yang sama dibantu untuk berhenti merokok sepenuhnya.

Adakah itu bermaksud kita menggalakkan mereka untuk terus merokok dan hidup dengan nikotin selama-lamanya?

Dr. Afeera: Ya, dan semasa proses membantu pemulihan yang melibatkan pelbagai pihak  ini, kita memerlukan rawatan sokongan PrEP untuk membantu menurunkan jangkitan dan transmisi HIV.

Dr. Aiza: Ramai yang berpendapat golongan ini telah memilih jalan hidup mereka sendiri dan perlu berhadapan dengan risiko akibat daripada pilihan mereka.

Malaysia merupakan sebuah  negara yang mempunyai pengaruh agama dan budaya yang kuat amat sukar menerima  golongan ini atas sebab ia sering dikaitkan dengan dosa. Penularan HIV pula berkait rapat dengan aktiviti MSM.

Kita maklum ia bukan satu perkara yang mudah untuk masyarakat umum berasa empati kepada kecelaruan hidup mereka.

Namun di luar sana, ada ramai di antara mereka yang diantun (groom) dan dieksploitasi secara seksual hasil daripada pengalaman buruk pada masa lampau.

Dr. Afeera: Ya, berdasarkan pengalaman peribadi berdepan dengan pesakit-pesakit HIV, ada di antara mereka yang pernah didera dan diliwat semasa kecil, tiada figur ayah dalam keluarga.

Ada yang dibuli di sekolah asrama. Ada yang diliwat di asrama, maahad tahfiz dan sekolah agama. Kes ini adalah natijah daripada apa yang berlaku puluhan tahun dahulu yang cuba didiamkan.

Di samping itu, ada yang mengalami pengantunan seksual (sexual  grooming) melalui laman sosial dan permainan (games). Kini dengan penggunaan chemsex (aktiviti seksual di bawah pengaruh dadah) yang membarah, remaja adalah golongan yang  menjadi sasaran.

Puan Hajah Azlina: LGBT adalah masalah sosial sebelum menjadi masalah perubatan. Ia adalah masalah kecelaruan minda, emosi dan tingkah laku dan didiagnos sebagai disforia gender dan kecelaruan orientasi seksual (sexual orientation disorder).

Kebanyakan penderita LGBT telah pun mengalami kecelaruan ini sepanjang tempoh perkembangan mereka iaitu sejak awal remaja, malah ada yang seawal umur empat tahun.

Faktor risiko kecelaruan ini termasuklah pendedahan seks awal secara tidak wajar samada melalui pornografi, pencabulan, sumbang mahram, penderaan seksual daripada persekitaran mereka sama ada di rumah, tempat awam dan sekolah.

Tidak sedikit kes kanak-kanak tadika yang sudah terdedah dengan pornografi dan penderaan seksual daripada ahli keluarga sendiri mahupun rakan-rakan.

Penderaan seksual ini telah mengganggu dan merosakkan perkembangan seksual yang sihat pada individu tersebut serta merampas masa depannya  untuk mendapatkan hubungan seksual yang sihat dan selamat.

Kecelaruan psikologi dan stigma yang mereka alami serta ketiadaan rawatan psikologi menyebabkan golongan ini menderita dalam diam selama bertahun-tahun dan akhirnya terjebak dalam kegiatan songsang yang berisiko tinggi.

Oleh itu, gejala LGBT ini sebenarnya merupakan masalah kesihatan mental yang sudah pun kronik sebelum ia menjadi masalah penyakit berjangkit.

Secara tuntas, adalah wajib merawat golongan ini dari sudut perubatan untuk mengelakkan jangkitan lanjut dan mengurangkan beban rawatan, serta sokongan dan rawatan psikologi  untuk membantu mereka mengubah kecelaruan tingkah laku mereka dan mengamalkan gaya  hidup sihat.

Kehidupan mereka adalah getir dan memerlukan sokongan bersepadu. Kita perlu mengambil kira secara keseluruhan rawatan jangka masa pendek dan panjang untuk membantu mereka kerana gejala ini turut meruntuhkan institusi keluarga dan masyarakat.

Pendidikan awal kanak-kanak perlu diberi perhatian seperti pengasingan bilik tidur, pendidikan kesihatan seksual dari sudut agama dan perubatan, ketagihan Internet, isu pornografi, membanteras kes-kes seksual di sekolah-sekolah dan madrasah dan lainnya.

Menuding jari menyalahkan golongan ini tidak menyelesaikan sebarang masalah kerana ia  turut berpunca daripada kebejatan akhlak keluarga dan masyarakat.

Apa peranan doktor Muslim dalam isu ini?

Dr. Afeera: Setiap pertemuan adalah relung dan peluang amal bagi pengamal perubatan Muslim untuk memahami golongan berisiko tinggi ini dengan baik.

Pemberian PrEP adalah  peluang baik untuk mendekati golongan ini. Golongan MSM adalah mereka yang amat sukar didekati.

Mendekati golongan ini adalah salah satu tuntutan fardu ain dan PrEP adalah satu antara ruang dan peluang yang wajar digunakan untuk membina jambatan hubungan  dengan mereka.

Di samping itu, kita juga berperanan untuk terus mendidik masyarakat memahami bahaya  penyakit HIV dan penyakit kelamin lainnya. Usaha mendidik masyarakat ini perlu dari segenap arah.

Kita perlu bekerja dengan lebih keras dalam proses mengislah masyarakat, mendekati dan mendidik anak remaja dari awal lagi. Setiap daripada kita berperanan dalam membantu membina masyarakat yang baik.

Bagaimana menangani isu ini secara holistik?

Dr. Nadzirah: Ya, permasalahan ini memerlukan sokongan semua pihak. Semua doktor daripada pelbagai kepakaran wajar duduk berbincang dan menelusuri permasalahan ini  secara holistik.

Pandangan doktor pakar perubatan dalam bidang penyakit berjangkit, pakar  psikiatri dan psikologi, kesihatan awam, pakar perubatan keluarga, para aktivis NGO yang  bergerak aktif mendekati golongan ini dan lain-lain perlu diambil kira.

Malah kita memerlukan pandangan para asatizah untuk membantu kita untuk membincangkan perkara ini dari perspektif fiqh dengan lebih mendalam.

Segala kepincangan yang berlaku di sekolah-sekolah perlu mendapat perhatian pihak berkuasa juga kerana terdapat kes penularan yang berlaku di sekolah-sekolah yang cuba didiamkan.

Ibu bapa juga perlu berperanan besar dalam mendidik anak-anak. Setiap daripada kita perlu mengambil  tanggungjawab ini dengan baik.

Penulisan bersama oleh Pakar-Pakar dan Doktor Perubatan yang juga merupakan ahli-ahli Persatuan Kesihatan IKRAM Malaysia (IKRAM Health):

Dr. Ummu Afeera Zainulabid – Pakar Perubatan Dalaman dan Pensyarah Perubatan di Universiti  Islam Antarabangsa dan kini sedang menyambung latihan subkepakaran dalam bidang penyakit  berjangkit

Dr. Nadzirah Ahmad Basri – Pakar Psikologi Klinikal di Univesiti Islam Antarabangsa, Kuantan

Dr. Aiza Nur Izdihar Zainal Abidin – Pakar Perubatan Keluarga dan Pensyarah Perubatan di Fakulti  Perubatan, Universiti Teknologi Mara, Sungai Buloh, Selangor

Puan Hajah Azlina @ Roszy Mohamad Ghaffar – Pakar Psikologi Klinikal di Hospital Pakar Annur

Dr. Ahmad Ramdan Zainordin – Doktor Perubatan di U.N.I Klinik, Taman Tun Dr Ismail, Kuala  Lumpur

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gaza dan Rohingya di hati kita

Buat kali yang ke-14, program Qurban Kasih Ummah datang lagi sempena kehadiran Hari Raya Aidil Adha. Sekali lagi, Qurban Kasih Ummah dengan kerjasama Aqsa Syarif Berhad mengajak umat Islam untuk berkongsi rezeki dan pemberian Allah SWT bersama-sama dengan umat Islam merentasi sempadan negara, melalui penyertaan ibadah Qurban. Penyertaan kita bukan sahaja mendapat ganjaran daripada Allah SWT tetapi ianya juga akan membantu mereka yang sangat-sangat memerlukan seperti di Palestin, Arakan (Myanmar), Lubnan, Mindanao (Filipina), Selatan Thailand dan tempat-tempat lain.

Sekretariat Qurban Kasih Ummah 1433H telah meletakkan sasaran jumlah penyertaan daripada rakyat Malaysia sebanyak RM 1.5 juta untuk perlaksanaan ibadah qurban pada tahun ini. Pada tahun 2011 yang lalu, rakyat Malaysia telah memberikan  sambutan luar biasa kepada program ini dengan jumlah penyertaan keseluruhan melebihi RM 1 juta. Jumlah negara penerima sumbangan qurban pada tahun ini ialah sebanyak 15 buah negara iaitu: Afghanistan, Bangladesh, Filipina, Indonesia, Iraq, Kemboja, Lubnan, Myanmar (di Arakan), Palestin (di Gaza), Pakistan, Sri Lanka, Sudan, Thailand, Vietnam dan Malaysia.

Pada tahun ini, perlaksanaan Qurban Kasih Ummah khas akan diadakan di Gaza (Palestin) dan Arakan (Myanmar) berikutan penindasan dan pembantaian terhadap umat Islam di kawasan ini. Bagi perlaksanaan di Palestin, ibadah qurban atau aqiqah akan dilaksanakan oleh Aqsa Syarif Berhad melalui NGO Islamic Society of Jabaliya di Gaza. Manakala di Arakan pula, wakil Sekretariat Qurban Kasih Ummah akan pergi sendiri ke sana untuk menyaksikan dan melaksanakan ibadah qurban dan aqiqah yang telah diamanahkan oleh rakyat Malaysia.

Tanpa meminggirkan umat Islam yang lebih memerlukan di negara sendiri, pihak kami akan melaksanakan juga ibadah qurban di tempat yang benar-benar memerlukan di Malaysia, antaranya; di tempat saudara baru (muallaf) yang jauh di pedalaman di Sabah dan Sarawak dan di tempat majoriti umat Islam yang di dalam kesempitan dan kesusahan.

Bersegeralah kita membuat kebaikan mudah-mudahan akan mendapat kasih sayang Allah SWT dan diganjari dengan kebaikan di dunia dan akhirat.

“Sesungguhnya binatang qurban yang telah disembelihkan itu pada hari kiamat kelak akan dibangkitkan dengan tanduk-tanduk, bulu-bulu, dan kuku-kukunya (yakni lengkap dan sempurna anggotanya) sesungguhnya darah yang mengalir dari sembelihan qurban itu mendapat penghargaan daripada Allah dengan diredhaiNya dan diterimaNya sebelum ia menitis ke tanah”. (Riwayat Tarmizi dan Al-Hakim).

Ibadah buat kita, kegembiraan buat mereka. Marilah bersama menyertai Qurban Kasih Ummah!


HCF Sarawak terima sumbangan berbuka puasa OUM

SERI KEMBANGAN – Hidayah Centre Foundation (HCF) Sarawak telah menerima sumbangan sebanyak RM10,000 daripada Open University Malaysia (OUM) bagi menjayakan Program Sumbangan Berbuka Puasa Bersama Saudara Baru.

“OUM kini giat melaksanakan aktiviti tanggungjawab sosial korporatnya dan sumbangan kepada HCF Sarawak adalah salah satu tanda sokongan kepada aktiviti kebajikan di Sarawak,” kata Pengarah Pusat Pembelajaran Kuching, Puan Hamimah Kipli.

Program yang telah diadakan pada 17 April 2022 di Dewan Majma Mall Kuching ini turut menampilkan kumpulan Hijjaz sebagai artis jemputan.

Sekitar 150 orang saudara baru telah hadir yang rata-ratanya mereka datang dari pelbagai tempat seperti Kuching, Samarahan, Padawan, Serian dan juga tempat yang lain.

Selain menyantuni saudara baharu melalui aktiviti berbuka puasa, HCF Sarawak juga turut mengagihkan dana bantuan kebajikan kepada mereka sepanjang bulan Ramadan ini.

Dalam pada itu, organisasi ini mensasarkan sumbangan sebanyak RM100,000 melalui penglibatan sektor awam dan swasta bagi menyokong usaha memberi pendidikan dan pemerkasaan kepada saudara baharu di Sarawak.

Hidayah Centre Foundation adalah pusat sokongan dan bimbingan saudara baru untuk menjadi Muslim yang sempurna. Sehingga kini, ia telah menyantuni seramai 500 saudara baru di sekitar Sarawak.

Saudara-saudara baharu yang disantuni terdiri mereka yang memerlukan bimbingan kerohanian, berhadapan dengan masalah keluarga dan memerlukan perlindungan sementara.

Untuk menyumbang kepada aktiviti sokongan dan bimbingan saudara baru oleh HCF, sila layari www.dahsedekah.com.

Lagi foto majlis sumbangan: Iftar HCF Sarawak 2022

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari An-Nakbah ke-65: Perutusan Aqsa Syarif

Adalah amat mendukacitakan  apabila tragedi kemanusiaan yang dahsyat ini berlaku pada tahun yang  sama di mana Deklarasi Hak Asasi Manusia disepakati dan menjadi  sebahagian dari Piagam PBB. Sebaik sahaja Deklarasi ini diluluskan,  bangsa Palestin menjadi mangsa pelanggaran hak asasi yang pertama!  Deklarasi hanya tinggal di atas kertas dan setelah 65 tahun pencabulan  ke atas hak asasi rakyat Palestin masih berterusan.

15  Mei 2013 ini genaplah ulangtahun peristiwa Nakbah yang ke 65. Peristiwa  Nakbah secara rasminya diingati pada 15 Mei setiap tahun. Ia merujuk  kepada pengisytiharan Negara haram Israel pada 15 Mei dan disambut di  Israel sebagai ‘Hari Kemerdekaan’ Israel setelah mereka memenangi  peperangan yang mereka dakwa sebagai ‘The War of Independence’  (Peperangan bagi memperoleh kemerdekaan).

Hakikatnya ialah mereka merampas negara Palestin dengan mengusir  penduduk Arab dari tanah air mereka. Akibat dari  keganasan oleh  beberapa kumpulan bersenjata Yahudi Zionis, 800,000 rakyat Palestin  terpaksa menyelamatkan diri dengan meninggalkan kampung halaman dan  berlindung di Syria, Lubnan, Tebing Barat, Jordan dan Semenanjung Gaza.

Kini  setelah 65 tahun peristiwa ini berlaku, dianggarkan 6 juta pelarian  yang sebahagian besarnya merupakan generasi kedua dan ketiga yang tidak  pernah menjejakkan kaki di tanah air mereka. Ini bererti mereka telah  menunggu selama 65 tahun untuk pulang ke Palestin. Jika Nelson Mandela  diraikan sebagai pahlawan kemanusiaan terulung kerana sanggup  dipenjarakan selama 30 tahun demi membebaskan bangsa kulit hitam Afrika  Selatan dari sistem Apartheid, maka rakyat Palestin yang menghuni  kem-kem pelarian sejak 65 tahun lalu lebih wajar dinobatkan sebagai  pahlawan hak asasi yang tidak pernah mengenal erti putus asa.

Walau bagaimanapun ulang tahun Nakbah pada tahun ini memberikan  harapan baru kepada rakyat Palestin. Ini adalah kerana pandangan umum  masyarakat antarabangsa terhadap Israel sudah berubah. Jika sebelum ini  rata-rata masyarakat antarabangsa mempertahankan apa juga tindakan  biadab Israel termasuk melakukan serangan dan membunuh rakyat Palestin,  kini Israel berhadapan dengan cemuhan dan bantahan rakyat awam dan  pemimpin dunia.

Bahkan senario pasca Israel mula dibahas oleh  penganalisis konflik Palestin-Israel atas unjuran entiti Israel bakal  lenyap dari lanskap politik Timur Tengah. Jika dahulu rakyat Palestin  dilihat sebagai pengganas dan musuh kepada proses damai dan ancaman  kepada keamanan di Timur Tengah, kini Israel yang digelar sebagai rogue  state atau negara penyangak. Situasi yang digambarkan oleh guru Sejarah  Barat terunggul Arnold Toynbee mungkin tidak lagi benar.

“Benar  dan salah di Palestin adalah sama sebagaimana di tempat-tempat lain.  Masalahnya, dunia memilih untuk mendengar pihak yang melakukan  kezaliman (Israel) dan memilih untuk memekakkan telinga dari mendengar  dari pihak mangsa (rakyat Palestin).”

Dunia kini mula memberi ruang kepada rakyat Palestin untuk  menyuarakan hak mereka. Serangan Israel ke atas Gaza November tahun lalu  telah membangkitkan kemarahan di seluruh dunia. Serangan biadab ini  menambah kebencian kepada rejim Zionis dan meningkatkan solidariti  bersama rakyat Palestin setelah episod kepungan yang bermula pada tahun  2007, serangan operasi Cast lead pada penghujung tahun 2008 dan  serangan oleh komando Israel ke atas kapal induk Mavi Marmara dalam misi  Flotila LL4G (Lifeline for Gaza).

Bezanya  operasi Pillars of Cloud yang dilancarkan oleh Israel berakhir dengan  kekalahan yang nyata di pihak Israel. Sekiranya serangan yang mereka  lancarkan pada tahun 2008/2009 dihentikan selepas 28 hari kerana Israel  gagal mencapai objektif serangan, kali ini Israel terpaksa menghentikan  serangan setelah merayu kepada pihak berkuasa Palestin di Gaza supaya  bersetuju dengan gencatan senjata atas syarat-syarat yang ditetapkan  oleh Gaza. Sesungguhnya mereka silap besar di dalam membuat perhitungan.

Mereka menyangka rakyat Palestin tidak akan terbela di saat negara  Mesir bergolak dan dunia memberikan tumpuan kepada kemelut yang melanda  Syria. Sebaliknya rakyat Palestin lebih bersedia kali ini dengan  kemampuan untuk menyerang balas dengan lebih berkesan. Buat pertama kalinya, roket M-75 sampai ke sasaran yang paling jauh setakat ini. ‘Iron  dome’ (sistem pertahanan Israel) tidak mampu untuk melindungi Tel Aviv,  ibu Negara Israel sendiri yang terdedah kepada serangan balas Gaza.

Di celah-celah laungan semangat ‘Udrub!  Udrub Tel Aviv! (Hancur! Hancur Tel Aviv) delegasi Israel terpaksa  merayu kepada Presiden Morsi untuk menjadi broker sehingga gencatan  senjata dipersetujui oleh kedua-dua belak pihak. Ketika dunia berbicara  dengan bahasa ‘Pillars of Cloud’, rakyat Palestin menterjemahkan  al-Quran dari surah al-Fiil (tentera bergajah) dan pertahanan Israel  dirobek oleh roket-roket ‘ababil’ yang menghunjam mereka dengan  ‘Hijaratus Sijjil’ (batu-batu panas dari neraka).

Hari ini setelah 65 tahun, fajar  kemenangan sedang menyinsing dan sinar matahari kemenangan semakin jelas  di ufuk timur. Perjuangan rakyat Palestin sejak lebih enam dekad mula  menampakkan hasilnya. Dalam penderitaan berbuah pengharapan yang baik  untuk kemanusiaan. Sesungguhnya peperangan yang berpanjangan angkara  kezaliman Zionis akan berakhir dan keamanan bakal dinikmati oleh semua.  Sesungguhnya rakyat Palestin tidak berjuang dengan api dendam,  sebaliknya mereka berjuang untuk menegakkan kasih sayang. Dunia harus  berdiri teguh di belakang perjuangan rakyat Palestin untuk mengembalikan  hak mereka. Hanya dengan menebus hak rakyat Palestin yang diambil  secara zalim dan tidak berperikemanusiaan akan mengembalikan keamanan  dan kesejahteraan di bumi suci yang menjadi rebutan dan rampasan itu.

Akhir kata, Aqsa Syarif memanjatkan syukur ke hadrat Ilahi dan  mengucapkan tahniah kepada seluruh rakyat Malaysia atas sumbangan dan  sokongan yang tidak berbelah bagi dalam memperjuangkan isu Palestin.  Sehingga hari ini, Aqsa Syarif telah menyalurkan RM15 juta hasil  sumbangan rakyat Malaysia melalui 60 projek-projek strategik untuk  membantu perjuangan rakyat Palestin.

Sempena ulangtahun Nakbah yang ke-65, Aqsa Syarif akan memperkuat azam untuk ’MEMPERKASA UMMAH, MEMBEBASKAN AL-AQSA”.

Prof Madya Dr. Hafidzi Mohd Noor

Pengerusi Aqsa Syarif 15 Mei 2013


Sunnah Menjaga Hati Isteri: Tip Buat Para Suami

Rumah tangga yang aman dan damai bukan sekadar diukur mengikut kepimpinan seorang lelaki yang menjalankan tanggungjawabnya seperti menyediakan pakaian, keperluan dan tempat tinggal dengan cukup selesa.

Namun lebih daripada itu, tanggungjawab suami kepada isterinya juga bukan sekadar memelihara fizikalnya sahaja tetapi juga dari segi emosi dan perasaannya.

Menjaga dan memahami hati pasangan termasuk dalam kewajipan bagi setiap suami yang menginginkan rumah tangganya kekal hingga ke akhir hayat.

Berapa ramaikah dalam kalangan suami yang benar-benar menjadikan Rasulullah SAW sebagai contoh teladan dalam urusan kehidupan dan perkahwinannya?

Barangkali jika disebut perihal berpoligami, pasti semua lelaki akan bersorak melaungkan slogan hidup bermadu ini adalah sunnah kerana baginda juga mempunyai isteri yang ramai.

Tetapi, dari sudut perkara lain seperti memelihara hati isteri daripada disakiti dan dizalimi, kebanyakan kaum Adam ini gagal dalam mempraktikkannya melainkan sibuk mempertegakkan isu poligami dalam keadaan diri sendiri tidak berkemampuan.

Rasulullah SAW hidup berpoligami tetapi baginda juga tidak pernah mengabaikan hati isteri-isterinya. Baginda tetap santun merawat hati isterinya yang terluka dan melayani mereka dengan sebaik-baiknya.

Sekiranya terdapat isteri yang melakukan kesalahan, baginda tidak lupa menasihatkan dengan tutur bicara yang penuh dengan kelembutan. Rasulullah SAW bersabda:

“Sebaik-baik daripada kalangan kamu ialah yang paling baik terhadap isterinya. Dan aku adalah yang terbaik terhadap isteriku.” (HR Tirmidzi, No. 3895, Sahih)

Maka, benarlah bahawa Rasulullah SAW adalah contoh teladan buat kaum suami di luar sana. Menjaga hati isteri termasuk dalam rangka berbuat kebaikan kepada isterinya.

Lihatlah, segelintir suami pada hari ini ada yang lebih gemar melepak di kedai mamak sambil menyaksikan perlawanan bola sepak di kaca televisyen dalam situasi membiarkan hati isterinya belum diubati oleh kerana kesalahan sendiri yang dilakukan.

Pada akhirnya, isteri pula yang tiba-tiba berlepas diri kerana tidak mampu lagi mengawal emosi yang berkecamuk.

Sedangkan, mengambil hati isteri merupakan amalan yang boleh menjernihkan masalah semula sebagaimana para ulama turut memperingatkan kepada kita. Kata ulama, Syeikh Mahmud al-Misri:

“Orang yang paling layak diberi kata-kata manis adalah isteri. Bahkan mungkin kata-kata manis itu mampu menyembuhkan hati isteri yang sedang sakit sehingga ia balik melayani suami dengan ucapan yang indah.” (Petikan dalam Karakteristik Suami Idaman, hal. 76. Penulis: Syeikh Mahmud al-Misri, Penerbit: Qisthi Press)

Bagi para suami yang buntu dalam menyelesaikan masalah rumah tangganya ini, selain menginginkan Rasulullah SAW sebagai rujukan ketua keluarga, berikut adalah sedikit tip buat para suami bagi menambat hati isteri masing-masing,

Sebenarnya tidaklah ego seorang suami itu jatuh apabila memujuk isterinya asbab daripada kesilapan yang membuatkan rumah tangganya hampir berkecai.

Pujuklah isteri, akui kesalahan dan bersikap jujurlah kepada wanita yang dijadikan sebagai pasangan sehidup sematinya.

Ia sama sekali tidak meruntuhkan kedudukan suami sebagai pemimpin dalam rumah tangganya. Jangan kerana sikap suami ini mengakibatkan isterinya berubah menjadi nusyuz.

Jangan membiasakan amalan ‘berlepas tangan’ dengan terlalu lama tanpa menyelesaikan pertengkaran ini dengan cara rasional seperti menjauhkan diri dengan anggapan hendak menenangkan fikiran sendiri.

Jadilah lelaki yang gentleman dan bertanggungjawab terhadap tindakan sendiri yang hampir memusnahkan perkahwinan sendiri. Buktikan bahawa kalian lelaki yang tidak mudah kalah memenangi hati isteri yang dicintai.

Ini bermakna, usah mencuba melakukan perkara yang tidak digemari oleh isteri. Sekali dibuat, mungkin masih boleh diberi kemaafan.

Namun, apabila ia telah dicemari berulang kali, percayalah kepercayaan itu sudah sukar dipulihkan kembali. Oleh kerana itu, sentiasalah mencari jalan bagi mendapatkan kepercayaan isteri setelah menginsafi kesalahan sendiri.

Ketahuilah bahawa suami yang baik ialah suami yang menyayangi dan menghargai isterinya.

Hormati dan berlemah lembut kepada makhluk yang penuh perasaan dan sentiasa diuji oleh syak wasangka. Sebelum hatinya bertambah tawar, segeralah membuat keputusan.

Justeru itu, peliharalah ikatan suci ini dengan berusaha mengamalkan sunnah Nabi Muhammad SAW yang semakin diabaikan pada akhir zaman ini.

Syuhara Suriati
Penulis antologi, anekdot, artikel, puisi, majalah dan resensi buku

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SGS 2016 kemuka 11 resolusi tangani bahaya Syiah

Resolusi yang telah dibentangkan oleh Naib Presiden Pertubuhan Ikram Malaysia (IKRAM), Ustaz Hj Burhanuddin Lukman telah digarap hasil daripada pembentangan kertas-kertas kerja yang disampaikan oleh para penceramah jemputan.

Berikut adalah resolusi penuh seminar tersebut:

1. SGS 2016 menegaskan sokongan terhadap fatwa-fatwa berkaitan Syiah yang telah dikeluarkan oleh pihak berkuasa agama di Malaysia seperti Muzakarah Jawatankuasa Majlis Fatwa Kebangsaan dan Majlis Fatwa Negeri-Negeri bahawa ajaran Syiah adalah sesat dan menyeleweng daripada ajaran Islam yang sebenar.

2. Bahaya Syiah bukan semata-mata mengancam akidah umat Islam bahkan membawa ancaman keselamatan kepada negara umat Islam yang berpegang kepada akidah Ahlus Sunnah Wal Jamaah (ASWJ) seperti yang sedang berlaku di beberapa buah negara umat Islam mutakhir ini.

3. Pendedahan mengenai kesesatan dan bahaya Syiah perlu diperhebatkan melalui pelbagai medium pendidikan seperti sekolah, institusi pendidikan tinggi, khutbah Jumaat, diskusi ilmiah, kuliah-kuliah di masjid dan sebagainya.

4. Pendedahan tentang bahaya dan kesesatan Syiah juga perlu diperluaskan melalui pelbagai media, seperti radio, televisyen, internet, media-media sosial, karya-karya seni dan sastera seperti novel, kartun, drama dan sebagainya.

5. Pendedahan tentang penyelewengan dan bahaya ajaran Syiah perlu diserapkan ke dalam kurikulum yang dipelajari di setiap peringkat institusi pendidikan negara.

6. Pemantapan akidah Ahlus Sunnah Wal Jamaah adalah salah satu cara yang paling utama untuk menghadapi serangan dan perkembangan Syiah di dunia Islam terutamanya dalam kalangan masyarakat awam.

7. Undang-undang di setiap negara umat Islam perlu diperkukuhkan dengan menambah peruntukan khusus untuk menjaga kesucian akidah umat contohnya peruntukan berkaitan dengan kesesatan Syiah dan sekatan ke atas penyebarannya.

8. Usaha untuk mendekatkan (taqrib) antara ajaran Islam seperti yang difahami oleh Ahlus Sunnah Wal Jamaah dan ajaran Syiah adalah suatu usaha yang terbukti sia-sia dan tidak mungkin berlaku kerana perbezaan kedua-dua aliran ini adalah di peringkat usul dan pokok akidah serta perbezaan dalam sumber rujukan ulama, bahkan taqrib Sunni-Syiah ini didapati telah menjadi alat dan peluang kepada Syiah untuk melancarkan dakyah mereka kepada pengikut Sunni.

9. Usaha untuk mendepani gerakan dan penyebaran ajaran Syiah adalah tanggungjawab umat dan perlu dilakukan bersama secara bersepadu dan tersusun melalui kerjasama pihak berkuasa, pembuat dasar, badan-badan bukan kerajaan, institusi pendidikan, pakar-pakar, serta segenap lapisan masyarakat.

10. Sebuah badan yang berperanan sebagai sekretariat penyelerasan bagi semua pihak-pihak yang mendepani ancaman Syiah di peringkat nasional, regional (serantau) dan antarabangsa perlu ditubuhkan.

11. Sebuah pusat sumber dan kajian tentang Syiah yang mengkaji dan menjawab syubhah-syubhah dan keraguan yang dimainkan oleh Syiah juga perlu diwujudkan.

Dengan resolusi tersebut, Ustaz Burhanuddin yang juga Pengerusi Jawantakuasa Ulama’ IKRAM turut berharap agar semua pihak dapat berkerjasama dan memainkan peranan masing-masing untuk menjayakan resolusi yang telah dibentangkan supaya gerakan Syiah dapat dibendung daripada tersebar luas kepada masyarakat.

Seminar yang telah berlangsung di Dewan Canselor Tun Abdul Razak (DECTAR), Universiti Kebangsaan Malaysia (UKM) telah dihadiri lebih 1,000 orang peserta yang datang dari seluruh negara dengan pembentangan kertas oleh para penceramah tempatan dan antarabangsa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kecam kudeta Mesir

IKRAM mengecam kudeta dan penggulingan seorang Presiden yang dipilih secara sah melalui pilihan raya. Rampasan kuasa jelas menafikan hak dan kemahuan rakyat melalui proses demokrasi dan pilihan raya. Amat mendukacitakan tindakan ini didukung oleh mereka yang kononnya memperjuangkan demokrasi dan kebebasan. Juga amat dibimbangi rampasan kuasa ini tidak akan berakhir dengan begitu mudah malah Mesir dijangka akan berada dalam keadaan krisis yang tidak berkesudahan.

IKRAM kesal dengan campur tangan pihak luar dalam urusan nasional negara Mesir sedangkan proses demokrasi masih terbuka serta peralihan ke arah politik demokrasi sedang berjalan. Presiden Dr Mohamad Morsi sendiri menggalakkan media yang bebas dan kebebasan hak untuk rakyat bersuara.

IKRAM menyokong pendirian Presiden Dr Mohamad Morsi, Parti Keadilan dan Kebebasan serta Ikhwan Muslimin untuk menentang secara aman tindakan luar undang-undang ini. Selama ini mereka dianggap tegas dan konsisten bersama golongan yang cintakan keamanan untuk merealisasikan perubahan selaras dengan undang-undang.

Tindakan menahan Presiden Morsi oleh pihak tentera adalah tindakan yang bertentangan dengan lunas undang-undang dan demokrasi. IKRAM mendesak agar semua pemimpin Ikhwan Muslimin dan tahanan politik lain dibebaskan segera. Pihak tentera dan polis harus memberi jaminan keselamatan kepada Presiden Morsi, para pemimpin Ikhwan Muslimin dan pengikutnya daripada sebarang penindasan dan penyeksaan.


Ibu hamil hati-hati!

Berita penyanyi Siti Sarah Raissuddin dijemput Ilahi saat hening subuh tanggal 9 Ogos 2021 benar-benar meruntun hati warga negara.

Selang beberapa hari setelah disahkan positif Covid-19 pada 25 Julai 2021, almarhumah yang ketika itu sarat mengandung telah dimasukkan ke dalam wad ICU.

Pembedahan terpaksa dilakukan pada 6 Ogos 2021 demi menyelamatkan kandungan yang bakal dilahirkan yang ketika itu baru berusia tujuh bulan. Almarhumah telah meninggalkan empat orang anak kecil yang masih dahagakan kasih sayang seorang ibu.

Terdahulu, seorang bayi berusia 30 minggu telah meninggal dunia dalam kandungan ibunya yang positif Covid-19 pada 23 Mei 2021 yang lalu. Walau bagaimanapun, ujian saringan Reverse Transcription Polymerase Chain Reaction (RT-PCR) yang dilakukan oleh pihak hospital mendapati bayi tersebut adalah negatif Covid-19.

Ini merupakan antara beberapa peristiwa sedih melibatkan ibu hamil dan kandungan mereka yang terkesan dengan serangan virus Covid-19 dalam negara. Statistik menunjukkan sejumlah 3,396 kes Covid-19 telah direkodkan dalam kalangan ibu hamil di negara ini sejak Mac 2020 hingga Jun 2021.

Statistik Kes Kematian Covid-19 Ibu Hamil (Mac 2020 – Jun 2021)

Angka ini menyamai 1 peratus daripada jumlah keseluruhan ibu hamil yang direkodkan dalam negara. Menurut Ketua Pengarah Kementerian Kesihatan Malaysia (KKM), Tan Sri Dr Noor Hisham Abdullah, sejak Oktober 2020 bilangan puratanya telah mencecah 200 kes setiap bulan dengan bulan Jun 2021 mencatatkan jumlah tertinggi iaitu 899 kes.

Sementara itu, peratusan ibu hamil positif Covid-19 yang menerima penjagaan rawatan rapi semakin meningkat.

Data pada 7 Ogos 2021 menunjukkan 5.3 peratus daripada ibu hamil yang positif Covid-19 menerima penjagaan rawatan rapi melibatkan peningkatan sebanyak 77 peratus dalam masa kurang dari sebulan.

Lebih menakutkan, 5 peratus daripada jumlah keseluruhan pesakit Covid-19 yang menerima rawatan rapi adalah kalangan ibu hamil.

Sejak Januari 2021 hingga 9 Ogos 2021, sebanyak 70 kes kematian melibatkan ibu hamil positif Covid-19 telah dilaporkan. Jumlah tertinggi yang pernah direkodkan dalam satu-satu bulan ialah pada Jun 2021 iaitu sebanyak 17 kes kematian.

Menurut KKM lagi, setakat 8 Ogos 2021, seramai 146,759 ibu hamil telah mendaftar bagi mendapatkan vaksin Covid-19. Jumlah ini hanyalah 40 peratus daripada rekod keseluruhan ibu hamil yang dikenal pasti.

Mungkin ramai ibu hamil yang gusar dengan keselamatan kandungan dan diri mereka jika mengambil vaksin Covid-19. Sumber laman web KKM menyebut, ibu hamil boleh mengambil vaksin Covid-19 bermula dari minggu ke-14 sehingga minggu ke-33 kehamilan.

KKM juga menasihatkan jika para ibu yang mendapat suntikan pertama vaksin Covid-19 jenis AstraZeneca sebelum disahkan hamil untuk mendapatkan dos kedua 14 minggu selepas dos pertama.

Bagi vaksin Covid-19 jenis Sinovac pula, jika para ibu disahkan hamil setelah mendapat dos pertama, adalah disyorkan untuk mendapatkan dos kedua setelah usia kandungan melepasi 14 minggu.

Keselamatan dan kesejahteraan ibu hamil adalah sangat penting kerana mereka termasuk dalamgolongan berisiko tinggi. Mudarat yang berlaku bukan hanya melibatkan satu nyawa, bahkan dua atau lebih nyawa jika kandungannya adalah kembar.

Sehubungan itu amat penting kesemua pasangan yang sudah berkahwin untuk mengambil maklum vaksin Covid-19 tidak memudaratkan mereka jika si isteri disahkan hamil.

Penting juga mereka mengetahui prasyarat pengambilan dos kedua seperti yang telah diumumkan oleh laman web rasmi KKM. Tanggungjawab ini tidak tertakluk kepada para isteri sahaja, malah perlu melibatkan komitmen dan kesungguhan tinggi para suami juga.

Golongan para ibu hamil adalah mereka yang bakal melahirkan generasi masa depan negara. Mereka sanggup berkorban melalui kesusahan demi kesenangan orang lain. Jadi, marilah kita menghargai para ibu dengan bersama-sama memastikan keselamatan dan kesejahteraan mereka.

Muhannad Jamil
Perunding Takaful
Aktivis IKRAM Negeri Sembilan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Boikot Kurma Iran – Gabungan Selamatkan Syria

Pengisytiharan Hassan Nasrullah, Setiausaha Agung Hezbollah pada 25 Mei 2013 yang mengisytiharkan penglibatan Hezbollah secara besar-besaran di di Syria adalah satu perkara yang telah menukar lanskap krisis di Syria. Krisis ini menjadi lebih buruk dan meruncing dengan penglibatan Hezbollah dalam krisis di Syria dan kesannya kita telah dapat lihat sekarang seperti yang berlaku sekarang di Syria dan Lubnan.

Justeru, Iran tidak boleh menafikan penglibatan ini kerana sumber kekuatan tentera dan persenjataan Hezbollah adalah merupakan bantuan dan pembiayaan daripada Kerajaan Iran.

Oleh yang demikian, satu RESOLUSI MUKTAMAR ULAMA’ UMMAH pada Khamis, 4 Syaaban 1434 Hijrah bersamaan 13 Jun 2013 yang dianjurkan oleh Ulama Ummah Muslimin yang diketuai oleh Prof Dr Yusuf Al-Qaradhawi di Kaherah, Mesir telah menggariskan :

“Umat Islam digesa untuk memboikot syarikat-syarikat dan apa-apa sahaja yang manfaat kepada Iran. Ia adalah bagi membela kanak-kanak Syria yang mati dibunuh di tangan Iran.”

Gabungan Selamatkan Syria dengan komitmen penuh ABIM, IKRAM, HALUAN, SYRIA CARE, Pemuda GEMA dan AQSA SYARIF menggesa Rakyat Malaysia yang prihatin dalam konflik Syria atas prinsip kemanusiaan, keamanan dan keadilan sejagat dengan mengambil tindakan proaktif untuk memboikot KURMA IRAN dan PRODUK IRAN sempena bulan Ramadhan yang bakal menjelang.

1. Kempen boikot ini tidak ditujukan kepada Syiah. Syiah tidak akan dihadapi dengan boikot tetapi dengan kempen kesedaran bagi mendedahkan siapa itu Syiah yang sebenar. Umat Islam wajib difahamkan tentang ajaran Syiah dan tipu daya mereka.

2. Boikot ini bukan ke atas Iran semata-mata, tetapi ia merupakan boikot ke atas tindakan kerajaan Iran yang membantu Bashar Assad. Tempoh boikot ini ialah sehingga Iran menghentikan sokongannya ke atas Bashar Assad. Boikot Iran secara total adalah tidak munasabah kerana kerajaan Malaysia masih lagi mempunyai hubungan diplomatik dan rakan dagang Iran. Kedudukannya adalah berbeza dengan Israel.

3. Tujuan boikot dinyatakan dengan jelas untuk membela rakyat Syria bukan ditujukan kepada Iran secara langsung. Ia adalah untuk menyatakan solidariti bersama rakyat Syria dan mengecam Iran kerana bersekongkol dengan Bashar Assad melakukan jenayah kemanusiaan ini.

4. Boikot kurma Iran adalah simbolik kepada boikot produk Iran. Kerana dengan memboikot kurma Iran, akan mendorong rakyat Malaysia menolak produk Iran di pasaran. Kurma juga dikaitkan dengan bulan Ramadhan yang bakal menjelang bagi memberi kesan dan impak yang maksimum pada saat ini.


Kemalangan LRT: Punca kejadian masih disiasat

“Berdasarkan maklumat awal, dua tren berkenaan tidak berlanggar tetapi berhenti secara mengejut,” kata Ketua Polis Daerah Dang Wangi, Asisten Komisioner Mohamad Zainal Abdullah.

Menerusi kenyataannya, polis telah menerima laporan kejadian dan siasatan sedang dijalankan.

“Dalam kejadian sekitar 9.00 malam itu, tren berkenaan dalam perjalanan antara Kampung Baru dan KLCC, menyebabkan 213 penumpang yang berada di dalam satu tren itu cedera, dengan 47 daripadanya parah.”

Prasarana menerusi kenyataannya memaklumkan bahawa kemalangan melibatkan tren bernombor 40 dan 81 menyebabkan beberapa penumpang terjatuh dan mengalami kecederaan.

“Kesemua penumpang berada di dalam tren yang dalam perjalanan dari Stesen LRT KLCC ke Stesen LRT Gombak, manakala sebuah lagi dari Stesen LRT Kampung Baru ke Stesen LRT Gombak dan hanya membawa seorang pemandu,” Mohamad Zainal.

Kejadian yang berlaku pada 8.45 malam itu melibatkan sebuah tren yang membawa penumpang dan sebuah tren rosak yang sedang dipandu uji.

Seramai 166 lagi penumpang cedera ringan dan kesemua mereka yang cedera dihantar ke Hospital Kuala Lumpur serta beberapa hospital berhampiran.

Dalam pada itu, Menteri Pengangkutan Datuk Seri Wee Ka Siong berkata, laporan awal mengenai insiden itu akan dihantar kepadanya oleh Ketua Pengarah Agensi Pengangkutan Awam Darat (APAD) pada pagi esok.

“Saya menjangkakan dalam tempoh dua minggu hasil siasatan oleh pasukan khas itu akan dikemukakan kepada kementerian.”

Beliau berkata, dalam tempoh dua minggu, ia akan kenal pasti punca kejadian sama ada disebabkan kesilapan dari segi sistem signalling (isyarat), masalah komunikasi atau kesilapan manusia.

“Pasukan penyiasat akan melibatkan pakar-pakar dari pelbagai agensi termasuk dari MOT, Prasarana dan APAD.”

Dalam pada itu beliau memberi jaminan, semua penumpang dan keluarga penumpang yang terkesan dengan insiden itu akan dibantu.

Menurutnya, buat masa ini keutamaan adalah memastikan semua mangsa dirawat dan MOT bersama Prasarana akan berbincang mengenai perlindungan insurans kepada penumpang terlibat.

Sebelumnya, video dan gambar mengenai insiden itu telah tular di media sosial yang memperlihatkan penumpang bergelimpangan dan ada yang mengalami kecederaan serta berdarah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pasca Covid-19 tanpa diskriminasi kaum

Menghapuskan diskriminasi terhadap mana-mana pihak merupakan komponen asas dengan merujuk kepada artikel ke-2 UDHR: “You should never be discriminated against for any reason” (terjemahan: “Anda tidak sepatutnya didiskriminasi atas apa jua sebab”). Dalam erti kata mudah, ‘diskriminasi’ dapat difahami dengan perkataan ‘penindasan’ dan ianya berlaku dalam pelbagai bentuk.

Penularan wabak Covid-19 pada tahun 2020 telah menyebabkan perubahan mendadak kepada cara hidup kebanyakan rakyat Malaysia. Perubahan ini boleh dilihat secara positif mahupun negatif dalam segenap aspek kehidupan kita termasuklah politik, ekonomi dan sosial. Namun, ianya juga telah menyerlahkan sisi gelap sebahagian kita dalam menanggapi isu diskriminasi.

Menyorot kembali tahun 2020, pelbagai contoh diskriminasi yang dapat kita senaraikan. Antaranya isu bot pelarian Rohingya yang dihalang berlabuh, penangkapan besar-besaran terhadap warga migran, respons berbaur perkauman terhadap kelompok-kelompok tertentu termasuklah pengembara dari China, jemaah Tabligh dan pekerja migran, kenyataan yang mengandungi stereotaip perkauman oleh beberapa pemimpin kita serta tahap kemudahan tempat tinggal pekerja buruh kasar yang amat mendukacitakan.

Contoh di atas hanyalah senarai kecil daripada peristiwa-peristiwa berkaitan diskriminasi yang berlaku dalam negara kita. Dengan membudayakan perbincangan serta dialog akan dapat membantu kita memahami dengan jelas dan mendalam mengenai punca-punca sebenarnya isu diskriminasi di negara kita. Wacana yang berfokus, rasional serta berobjektif ini juga dapat mengelakkan pandangan kita dari dikelabui pertimbangan perkauman.

Kemiskinan yang melarat, kesenjangan yang parah dan diskriminasi yang berpanjangan telah dikenal pasti sebagai batu penghalang dalam usaha-usaha pemulihan pasca Covid-19. Oleh itu, merapatkan kembali jurang yang ada dan menjadikan hak asasi manusia, sebagai asas dalam merangka pelan tindakan pemulihan pasca Covid-19 bagi membentuk Malaysia yang lebih baik, berdaya tahan, adil dan lestari.

Bergerak ke hadapan, marilah kita bersama-sama segenap lapisan rakyat Malaysia – pemimpin dan rakyat – memperbaharui komitmen kita dalam memastikan diskriminasi perkauman dibanteras agar dapat mewujudkan masa depan pasca Covid-19 tanpa penindasan dengan peluang saksama dalam mengembangkan potensi diri serta perlindungan terhadap seluruh warganegara dan warga asing di negara yang kita cintai ini.

Awang Ilham adalah Koordinator Program di Pusat KOMAS, NGO yang mempromosikan nilai-nilai demokrasi, keadilan dan kesaksamaan di Malaysia.


Tahniah  Tan Sri Azman, Pengerusi Tabung Haji baharu

Pertubuhan IKRAM Malaysia (IKRAM) mengucapkan tahniah kepada Yang Berbahagia Tan Sri Azman bin Mokhtar atas pelantikan sebagai Pengerusi Tabung Haji (TH).

IKRAM mengalu-alukan pemilihan seorang profesional bagi menerajui TH.

IKRAM sentiasa menyokong sebarang usaha untuk memantapkan institusi negara melalui kepimpinan yang berwibawa dan tadbir urus yang baik.

Didoakan semoga YBhg Tan Sri Azman dapat membawa TH ke arah hala tuju yang lebih cemerlang demi kegemilangan ummah dan negara Malaysia.

Dr Hj Mohd Parid Sheikh Ahmad
Presiden
Pertubuhan IKRAM Malaysia


Antara balik raya dan pilihan raya

Ramadan hampir tiba dan selepas itu kita menyambut hari raya puasa. Namun begitu, kita masih dalam norma baharu dengan SOP PKP, PKPB dan PKPP pada musim pandemik untuk tahun kedua.

Ada gesaan supaya kerajaan melonggarkan sekatan rentas negeri agar kita dapat berjumpa dan bersilaturahim dengan ibu bapa tercinta dan sanak saudara sempena hari raya.

Apa tidaknya, terseksa batin tidak bertemu keluarga, sahabat handai dan sanak saudara sempena hari yang mulia. Suasana kampung nan indah menggamit jiwa dan ‘melambai-lambai’ supaya kita menjenguknya walau sementara. Aduh, peritnya rasa.

Terima kasih kerajaan kerana tidak membenarkannya. Bukan tidak mahu bagi tapi ambillah pengajaran daripada musim pandemik tahun pertama. Dekat kampung ramai warga emas, golongan yang paling berisiko terkena wabak Covid-19 yang bahaya.

Apa salahnya bertenang hingga wabak reda, musibah datang bukanlah selamanya. Sebelum ini pun kita sudah beraya berbelas-belas dan berpuluh-puluh tahun juga. Apalah kiranya ditarik nikmat beraya beberapa tahun daripadanya.

Cuba lihat raya tahun lepas, dengan kerjasama semua, kes Covid-19 berjaya dilandaikan dengan jayanya apabila rakyat tidak balik beraya. Ha, itulah buktinya. Keselamatan warga mesti jadi perkara utama.

Namun, ada satu lagi yang lebih ‘bahaya’ daripada balik raya, namanya pilihan raya. Disebabkan kuasa, ada yang jadi ‘gila’ hendak mempercepatkannya. Kerana kuasa, pilihan raya negeri terpaksa diadakan juga. Keselamatan rakyat entahlah, mungkin tidak diambil kira. Yang penting dapat kuasa.

Cuba tengok pilihan raya di Sabah tahun lepas punya angkara. Selepasnya, daripada tiga angka, kes positif Covid-19 naik mendadak hingga empat angka. Ini bukan bersangka-sangka. Kerana rakus kuasa, rakyat jelata mendapat kesannya.

Wahai politikus, jangan buat durjana. Rakyat marhaen susah dan bermuram durja, sudahkah disantuni disapa? Mereka yang hilang kerja, masihkah ada harapan akan dapat gantinya? Murid yang keciciran pelajaran, sudahkah dibantu persekolahannya? Banyak syarikat gulung tikar, sudahkah ada pemulihannya?

Rakyat sentiasa menilai khidmat wakil mereka di peringkat negeri dan negara. Jika teruk prestasinya, teruklah yang dikata. Jika baik, baiklah yang dikata. Berkhidmatlah lima tahun sahaja. Tidak perlu menyogok dengan wang dan janji manis semasa dekat pilihan raya.

Jika rakyat berpuas hati dengan khidmat wakilnya, tiba pilhan raya, rakyat akan undinya juga. Lepas dipilih, berkhidmatlah dengan lebih baik ya. Fokuslah kepada rakyat yang sedang kesusahan dan merana. Tanggungjawab berkhidmat sudah diamanahkan, tidak perlu menyibuk dengan politiking berpanjangan untuk kekal berkuasa.

Politikus dan wakil rakyat perlu menyantuni dan berkhidmat untuk rakyat yang memerlukan, prihatin dengan keselamatan rakyat dan menjauhkan rakyat daripada kezaliman, kemungkaran dan dosa. Di penghujung khutbah Jumaat, ingatan Allah ini sentiasa terngiang-ngiang di telinga.

“Sesungguhnya Allah menyuruh berlaku adil dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan larangan-Nya ini), supaya kamu mengambil peringatan mematuhi-Nya.” (An-Nahl: 90)

Bagi pemimpin Muslim, ingatlah amaran daripada sabda Rasulullah SAW kepada pemimpin yang tidak melayani keperluan rakyatnya.

“Barang siapa yang Allah Azzawajalla serahkan kepadanya sebahagian urusan orang Muslim (kepimpinan) namun ia menutup diri daripada melayani keperluan mereka dan kefakiran mereka, nescaya Allah menutup diri daripadanya dan tidak melayani keperluannya, serta kefakirannya (pada hari kiamat).” (HR Abu Daud No. 2559, Hadis Sahih)

Jadilah wakil rakyat yang adil dan melayani keperluan rakyatnya serta berkhidmat dengan sebaik-baiknya. Janganlah menjadi wakil rakyat yang zalim dan tidak menyantuni rakyatnya, juga sibuk mengumpul harta, melawan musuh politik dan merebut kuasa.

“Sesungguhnya orang yang paling dicintai Allah Azzawajalla pada hari kiamat dan paling dekat tempat duduknya dari Allah adalah seorang pemimpin yang adil, sedangkan orang yang paling dibenci Allah pada hari kiamat dan paling keras seksaannya adalah pemimpin yang zalim.” (HR Ahmad No. 10745, Isnad Hasan)

Memang berat tanggungjawab menjadi pemimpin untuk berkhidmat dan menyantuni rakyat jelata. Namun, tunaikanlah amanah itu dengan sepenuh komitmen, semampunya dan sepenuh jiwa raga, nescaya akan dicintai rakyat dan Yang Maha Esa.

Janganlah khianat dan mengabaikan amanah yang ada, ia sikap yang dibenci rakyat dan Sang Pencipta. Di dunia mungkin terlepas hukuman dan penjara. Namun akhirat masih ada untuk diadili dan dihukum Tuhan Yang Maha Adil lagi Sempurna.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Raikan kepelbagaian menyemai keharmonian

Kepelbagaian adalah realiti yang diakui Islam serta sunnatullah yang wajar dikendalikan dengan bijaksana supaya menjadi faktor kekuatan dan keharmonian terhadap sesebuah negara.

Islam menganjurkan umatnya meraikan perbezaan agama dan kaum, mengelakkan cemuhan budaya, etnik dan agama, berdialog dengan baik, berbuat baik kepada kaum yang lain, berlaku adil, bersopan santun serta berbudi sebagaimana saranan-saranan al-Quran yang bermaksud:

“Serulah (manusia) kepada jalan Tuhan-mu dengan hikmah dan pelajaran yang baik dan bantahlah mereka dengan cara yang baik…” (Surah An-Nahl: 125)

“Maka berbicaralah kamu berdua kepadanya dengan kata-kata yang lemah lembut, mudah-mudahan ia ingat atau takut.” (Surah Taha: 44)

“Allah tidak melarang kamu daripada berbuat baik dan berlaku adil kepada orang-orang yang tidak memerangi kamu kerana agama (kamu), dan tidak mengeluarkan kamu dari kampung halaman kamu; sesungguhnya Allah mengasihi orang-orang yang berlaku adil.” (Surah Al-Mumtahanah: 8)

Sejarah telah membuktikan bagaimana Rasulullah SAW memupuk perpaduan kaum melalui penggubalan Piagam Madinah yang memperlihatkan kebijaksanaan Rasulullah SAW merancang kerjasama dan menyatukan penduduk pelbagai pegangan dan fahaman agama, status ekonomi serta kaum dan kabilah.

Baginda juga berjaya memupuk hubungan harmoni, menyemai sifat saling menghormati, mempamer toleransi, merangka hubungan produktif serta merangka strategi pertahanan menghadapi musuh.

Menurut Muhammad Hamidullah dalam bukunya The First Written Constitution in the World, ketika baginda tiba di Madinah, bilangan umat Islam kombinasi Ansar dan Muhajirin Makkah hanyalah ratusan daripada 10,000 orang penduduk di sana.

Hampir separuh penduduk Madinah pula terdiri daripada keturunan Yahudi yang terbahagi kepada 10 puak, sementara penduduk keturunan Arab terbahagi kepada 12 kabilah.

Keadaan penduduk Arab di Madinah pula tidaklah sehebat Quraisy Makkah yang memiliki kekayaan, menguasai perdagangan serta mempunyai struktur politik yang tersusun. Dengan demografi sebegini, negara Madinah berjaya dibangunkan dan disatukan atas dokongan rakyat pelbagai agama, kaum dan kabilah.

Kajian Indeks Perpaduan Nasional 2018 (IPNas 2018) melibatkan 5,275 responden (kajian soal selidik) dan 7,226 responden (dialog rakyat) mendapati bahawa perpaduan dalam konteks kepelbagaian kaum, budaya, adat resam belum lagi tercapai meskipun negara sudah merdeka kira-kira 62 tahun lalu.

Pandangan penulis, ia disebabkan oleh kurangnya kefahaman mengenai budaya dan sensitiviti sesuatu kaum yang boleh menjadi punca kepada timbulnya salah faham dan prasangka buruk kepada bangsa lain di Malaysia.

Bahkan tahap perpaduan dan keharmonian antara kaum dan agama di negara ini kadangkala diuji antaranya dengan peristiwa 13 Mei 1969, Kampung Rawa 1998 dan Taman Medan 2001.

Bagi mengatasi situasi ini, masyarakat khususnya generasi hari ini perlulah dididik atau didedahkan dengan lebih meluas lagi mengenai budaya dan sensitiviti bangsa lain agar segala insiden yang tidak diingini tidak tercetus.

Oleh itu, amat penting bagi seseorang warga Malaysia dididik mengenai hubungan antara kaum sedari awal iaitu ketika mereka masih kanak-kanak dengan memberi penumpuan khusus kepada aspek mengenali budaya lain secara lebih mendalam antaranya sambutan Hari Bahasa Ibunda Antarabangsa.

Pada 17 November 1999, Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) telah mengisytiharkan 21 Februari setiap tahun sebagai Hari Bahasa Ibunda Antarabangsa (IMLD) bertujuan mempromosi kepelbagaian budaya dan bahasa, serta menggalakkan penggunaan bahasa untuk memelihara warisan dan budaya.

Ia berasal daripada pengiktirafan kepada Hari Pergerakan Bahasa yang disambut di Bangladesh (dahulunya Pakistan Timur) semenjak tahun 1952, apabila sebilangan penuntut universiti Bangladesh dibunuh oleh polis dan tentera Pakistan di Dhaka ketika menyertai Gerakan Bahasa Bengali.

Justeru itu, Pertubuhan IKRAM Malaysia (IKRAM), Tamil Foundation Malaysia, LLG Cultural & Development Centre, Jaringan Orang Asal Se-Malaysia (JOAS) dan Persekutuan Persatuan-Persatuan Lembaga Pengurus Sekolah Cina Malaysia (Dong Zong) menjadi penganjur utama Sambutan Hari Bahasa Ibunda Antarabangsa pada tahun ini dengan kerjasama NGO-NGO dan rakan strategiknya.

Kerjasama yang memasuki tahun kesembilan ini diharap dapat memupuk perpaduan dengan rukun dan damai walaupun berbeza agama, bangsa dan kepercayaan di Malaysia terutamanya dalam karnival sambutan yang diadakan setiap tahun.

Dalam karnival ini, satu suasana yang unik dan jarang-jarang berlaku dapat dilihat seperti pelajar Cina cuba menulis tulisan khat Jawi, pelajar Melayu dan Orang Asal cuba membuat Thoranam atau Kolam yang terkenal dalam masyarakat India manakala yang berbangsa India pula cuba bermain batu seremban atau menggunakan kayu penyepit.

Pertandingan seni kolaj menggabungkan empat bahasa dalam satu kumpulan dan persembahan kalam berirama (choral speaking) dalam bahasa ibunda masing-masing menambahkan lagi seri, kemeriahan dan keunikan karnival tersebut.

Selain peranan kerajaan, NGO, masyarakat dan ibu bapa sebagai pemangkin memupuk perpaduan dan semangat muhibah antara kaum ini, institusi pendidikan awam atau swasta juga merupakan antara wahana pragmatik ke arah menjayakan hasrat murni tersebut.

Institusi pendidikan IKRAM iaitu IKRAM MUSLEH contohnya, sangat menggalakkan program silang budaya antara sekolahnya dengan sekolah jenis kebangsaan berdekatan seperti saling melawat sekolah, memberi hadiah dan saling bertukar-tukar persembahan kebudayaan, selain aktif menyertai aktiviti Hari Bahasa Ibunda Antarabangsa saban tahun.

Program-program seperti ini selari dengan kehendak Islam yang mengajar umatnya berperanan bagi mewujudkan toleransi, keseimbangan, keadilan dan kesederhanaan dalam diri serta peka terhadap keperluan dan aspirasi kaum lain, yang memenuhi salah satu ciri Negara Rahmah yang diperjuangkan IKRAM iaitu ‘Hubungan Etnik dan Penganut Agama yang Harmoni’.

Oleh itu, masa depan negara ini ditentukan oleh perpaduan rakyat berbilang kaum dan setiap kaum itu mempunyai peranannya yang tersendiri dalam mewujudkan suasana Malaysia yang lebih harmoni.

Kita sewajarnya menjadi rakyat kebanggaan negara. Jadilah rakyat yang menjernih bukan mengeruhkan, yang membersih bukan mencemarkan, yang membina bukan merosakkan dan yang menyatu bukan memecahkan.

Ayuh rakyat Malaysia, marilah kita bersama-sama meraikan kepelbagaian, membudayakan persefahaman dan menyemai keharmonian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Guru perlu menjadi qudwah

Program dimulakan dengan ucapan aluan Pengerusi Majlis oleh Muallim Muhammad Samsul Bahari (GPK Hal Ehwal Murid) dan seterusnya bacaan doa yang dibacakan oleh Ustaz Ahmad Shirazi Abdul Rashid.

Majlis diteruskan lagi dengan ucapan Guru Besar SRI As-Sa’idiyyah, Muallimah Norhayati Baharum dan ucapan pelancaran oleh Sohibus Samahah Datuk Mufti.

Dalam ucapan pelancaran, SS Datuk Mufti turut berkongsi beberapa tip untuk memupuk budaya membaca.

“Antara perkara yang boleh dilakukan ialah mewujudkan biah (suasana) yang merangsang kita untuk membaca di rumah, sekolah dan pejabat,” ujar beliau di hadapan pelajar, guru-guru dan ibu bapa yang hadir.

Selain itu, beliau menggalakkan supaya diadakan pertandingan membaca bagi meningkatkan motivasi pelajar untuk terus membaca.

“Guru perlulah menjadi qudwah (contoh) terhadap muridnya dengan sentiasa memastikan ada buku yang dibawa dan dibaca sebagai satu usaha untuk menanam minat kepada murid untuk membaca,” jelas beliau lagi.

Dalam pada itu, penerbit buku Sumber Hukamak juga turut menyumbangkan beberapa terbitan siri Bayan Linnas oleh Mufti WP kepada pihak sekolah, yang mengandungi penjelasan kepada pelbagai isu dan persoalan semasa.

Dengan pelancaran ini, Muallimah Norhayati berharap usaha ini dapat merangsang dan memotivasikan semua warga As-Sa’idiyyah untuk menyemai budaya ilmu.

Pihak sekolah turut merakamkan setinggi-tinggi penghargaan kepada Sohibus Samahah Datuk Dr. Zulkifli atas kesudian untuk hadir dan merasmikan pelancaran tersebut.


Keutuhan Keluarga, Kebahagiaan Bersama

Setiap yang berumah tangga tentu mengimpikan sebuah keluarga yang bahagia. Tidak akan ada seorang pun yang inginkan keluarga berantakan apalagi yang tidak harmoni.

Apabila berbicara tentang dinamik keluarga yang bahagia, ia sangat bermakna untuk ditelusuri bersama bagi mencipta keharmonian yang berpanjangan dalam keluarga.

Bukan mudah merealisasikannya, namun ia memerlukan ilmu dan kekuatan yang berterusan untuk menjadikan ia sesuatu yang realiti dalam kehidupan kita masa kini.

Berusaha mencari tahu, mendapatkan ilmu di samping mempelajari daripada mereka yang punya qudwah (contoh) yang baik dalam keluarga adalah jalan-jalan menuju kebahagiaan itu.

Ia bukan sementara, bahkan memakan waktu yang panjang untuk menggapainya, dilakukan bersama-sama pasangan seterusnya memahamkan keluarga dan lingkungan agar kesejahteraan keluarga itu menjadi lebih subur.

“(Keluarga yang utuh ialah) keluarga yang mampu mengatasi segala kesukaran dan konflik yang timbul dengan cara yang berkesan (efektif) dan sentiasa berusaha bersama untuk meningkatkan potensi setiap ahli keluarga.”

Profesor Datuk Dr Harlina Halizah Siraj, Pengarah Akademi Dr Har mendefinisikan demikian ketika menjadi moderator sesi pertama Konvensyen Nasional Keluarga Utuh anjuran Pertubuhan IKRAM Malaysia (IKRAM) pada 6 November 2021 lalu.

Beliau memetik kajian pensyarah pembangunan manusia dan sains keluarga di Oregon State University – Cascades, Dr Dennis Lynn bahawa terdapat enam kualiti yang ada pada keluarga utuh iaitu:

1. Keluarga utuh menyatakan penghargaan dan kasih sayang. Mereka bercakap dengan cara yang positif dan menegaskan dan menyatakan cinta yang mereka ada untuk satu sama lain.

2. Keluarga utuh mempunyai komitmen yang kuat antara satu sama lain. Mereka amat komited untuk mempromosikan kebahagiaan dan kebajikan satu sama lain dan menunjukkan komitmen mereka dengan melaburkan masa dan tenaga dalam aktiviti keluarga.

3. Keluarga utuh menghabiskan masa yang menyeronokkan bersama. Mereka seronok bersama dan tahu bahawa jika mereka tidak mengutamakan dan menjadualkan masa bersama, ia tidak akan berlaku. Kadang-kadang, cinta dieja dengan t-i-m-e.

4. Keluarga utuh menguruskan tekanan dan krisis dengan berkesan. Mereka tidak kebal atau terkecuali daripada hari yang sukar dan situasi yang mencabar, tetapi mereka membangunkan strategi supaya mereka boleh bersatu, bukannya berantakan.

5. Keluarga utuh mempunyai rasa kesejahteraan rohani. Walau apa pun ekspresi gaya hidup rohani mereka, terdapat tema yang konsisten dalam membimbing nilai dan etika serta komitmen terhadap sebab-sebab penting.

6. Keluarga utuh mempunyai corak komunikasi yang berkesan dan positif. Mereka bercakap antara satu sama lain dan mendengar antara satu sama lain dan mungkin mempunyai peraturan asas khusus tentang cara mereka berkomunikasi dengan cara yang penuh hormat dan penyayang.

Menurutnya, enam sifat tersebut membantu untuk mengenali kekuatan yang mungkin sudah ada dan menyediakan titik permulaan untuk membangunkan bidang kekuatan baharu.

Dalam pada itu, Ketua Pasukan Petugas Masyarakat Progresif IKRAM, Hj Ainullotfi Abdul Latif, dalam slot ‘Peranan Keluarga Utuh dalam Keharmonian dan Pembangunan Negara’ berkata, institusi keluarga merupakan unit paling asas dan terpenting dalam pembinaan sesebuah masyarakat dan negara.

“Keluarga yang utuh ialah keluarga yang berdiri di atas pegangan yang mantap (landasan akidah dan iman), ubudiah (penghambaan) kepada Yang Maha Agung, dan berbuat kebajikan.”

Tambahnya lagi, ketua keluarga dan setiap anggotanya berfungsi dengan baik, iaitu mampu mengendali isu-isu pembangunan fizikal, mental, ekonomi, sosial, dan kerohanian keluarga.

“Keluarga utuh keluarga yang bersistem, bersifat anjal (flexible) dan  akomodatif dalam menghadapi cabaran dan konflik keluarga serta mampu menghadapi ideologi dan pemikiran yang boleh meruntuhkan kerukunan keluarga.”

Justeru dalam keluarga utuh menurutnya, ketua keluarga terutamanya golongan lelaki lebih bersungguh-sungguh menjalankan tanggungjawabnya dan tidak mengabaikannya dan mesti mampu mengendali isu-isu,  permasalahan keluarga serta mengetahui ilmu psikologi dan  ilmu sosial yang kontemporari.

Dalam sesi tersebut, Ketua Pengarah Jabatan Kehakiman Syariah Malaysia (JKSM), YAA Dato Setia Dr Hj Mohd Na’im Hj Mokhtar menyatakan pandangannya bahawa dalam Islam, setiap suami wajib melayani isterinya dengan baik dan setiap isteri juga wajib taat dan melayani suami dengan sebaiknya.

“Islam adalah agama yang sempurna, setiap hukum dan peraturan yang terdapat bukan hanya memihak kepada lelaki, tetapi juga kepada isteri dan kesemua pihak.”

Beliau menegaskan, untuk membina keluarga yang cemerlang, keluarga yang bahagia, sakinah, mawaddah wa rahmah, ia tidak akan berlaku apabila satu unit daripada keluarga itu sahaja yang memainkan peranannya, tetapi semua perlu memainkan peranannya dan saling membantu mencapai segalanya itu.

“Runtuhnya institusi kekeluargaan akan mendatangkan musibah yang besar kepada masyarakat dan ummah, seterusnya memberi kesan kepada masa depan anak-anak sebagai generasi pelapis ummah,” kata Dr Mohd Na’im.

Pengerusi Yayasan Perpaduan Malaysia (YPM), Prof Dr Suresh Kumar A/L P Govind pula berkata, keluarga adalah tapak asas untuk pembentukan nilai-nilai murni dan semangat perpaduan.

“Ibu bapa perlu luangkan masa untuk anak-anak. Ceritakan kepada mereka tentang pengalaman lampau kerana dari situ, tentu akan memberi pengajaran yang besar buat mereka.”

Beliau menyifatkan perkara-perkara kecil yang berlaku dalam keluarga itu adalah tapak asas yang akan membawa banyak erti dan makna apabila seseorang itu menghadapi cabaran.

“Jika kita ingin mengubah dunia menjadi lebih sejahtera, negara perlulah menjadi sejahtera, jika kita tidak mampu mengubah masyarakat, maka dari keluargalah perlu diubah, kerana peranan pentingnya bermula daripada keluarga.”

Selain itu, beliau menyarankan kepada ibu bapa mengajar anak-anaknya sedari kecil lagi untuk hormat dan sayang kepada semua.

Maka, benarlah sebagaimana memetik kata pada artikel Dr Hamidah Mat, Penasihat Pertubuhan Ilmuwan dan Cendekiawan Muslim Malaysia (ILMAN) iaitu ‘Keluarga utuh bukan bererti sempurna’.

“Keluarga utuh yang kita inginkan ialah keluarga yang kuat menghadapi cabaran yang  iman dan takwa menjadi asas, dan yang paling penting ialah sabar dan hikmah mestilah sentiasa ada.”

Oleh yang demikian, untuk mewujudkan sebuah keluarga yang utuh itu memerlukan kesefahaman dan ilmu yang benar dari dalam keluarga itu sendiri.

Kerana keluarga adalah unit terkecil dalam masyarakat, jika porak-peranda keluarga, maka akan porak-perandalah masyarakat dan jika sebaliknya, keluarga bahagia akan saling mengasihi, aman, selamat dan membina masyarakat yang sejahtera.

Melalui keluarga inilah yang akan melahirkan masyarakat yang harmoni dan menyumbang kepada kelahiran masyarakat yang lebih sejahtera lagi utuh.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konsisten Subuh berjemaah dapat basikal

Program anjuran IKRAM Kawasan Tumpat dengan kerjasama Masjid Putra, Surau Juhara dan Masjid Al-Ulaa di sini telah disempurnakan oleh Menteri Besar Kelantan, YAB Dato’ Bentara Kanan Ustaz Hj. Ahmad Yakob pada Jumaat, 14 Julai lalu.

Majlis anugerah yang bertujuan menggalakkan kanak-kanak bawah 12 tahun bersolat Subuh berjemaah di masjid telah berlangsung sempena Jamuan Perdana Aidilfitri IKRAM Kawasan Tumpat bersama penduduk Taman Desa SBJ Putra dan taman-taman sekitarnya.

Menurut Dato’ Ahmad dalam ucapannya, anugerah yang julung kali diadakan ini adalah antara usaha terbaik dalam mendidik kanak-kanak mencintai masjid.

“Saya mengucapkan tahniah kepada ibu bapa yang berjaya mendidik anak-anak mereka hingga sampai ke peringkat tersebut,” katanya.

Tambah beliau, anugerah ini wajar diperluaskan ke seluruh Kelantan dan boleh juga diadakan di peringkat dewasa bagi mendidik orang ramai berjemaah di masjid.

Menurut YDP IKRAM Kelantan, Dr. Mohd Sharani Mohd Naim, pihaknya mendapat inspirasi daripada contoh yang dilakukan kerajaan Turki apabila menghadiahkan basikal kepada remajanya yang komited solat berjemaah di masjid selama 40 hari.

“Bangun solat Subuh berjemaah bukan perkara mudah dan kita sanjung tinggi para ibu bapa yang memainkan peranan penting memastikan anak-anak datang ke masjid sekali gus membina generasi rabbani.”

Tambahnya, IKRAM berhasrat untuk meluaskan lagi program ini ke daerah lain pada tahun hadapan selain menambah kategori peserta dan hadiah yang ditawar.

Pengerusi Jawatankuasa Masjid Putra, Ustaz Abd. Rashid Abd. Lateh berkata, pada peringkat awal penyertaan adalah melebihi 100 orang tetapi sedikit demi sedikit ‘gugur’ di pertengahan jalan.

“Setiap peserta yang terlibat diberi kad kedatangan yang perlu ditandatangani setiap pagi oleh ibu bapa dan ahli jawatankuasa masjid yang bertugas.”

“Akhirnya seramai 57 peserta iaitu 44 lelaki dan 13 perempuan yang telah berjaya,” jelasnya.

Beliau berharap latihan sepanjang Ramadan ini akan mendidik anak-anak ini supaya terus istiqamah datang ke masjid.

Turut hadir dalam majlis itu Timbalan Ketua Wanita IKRAM Kelantan, Dr. Zaharah Sulaiman.

Sumber: FB IKRAM Tumpat | Harakah | Utusan


Manusia dan kedatangan tahun baharu

Saban tahun kita tidak pernah gagal untuk menyambut kedatangan tahun baharu. Pelbagai cara manusia mengekspresikan perasaan meluhurkan kesedihan meninggalkan tahun lama dan menzahirkan rasa kesyukuran melangkah di tahun baharu.

Sama ada tahun tersebut dalam kalendar tahun Masihi atau tahun Hijrah, kita acap kali menzahirkan perasaan atas nikmat yang Allah berikan pada kita sebagai hamba-Nya.

Dalam tidak sedar, apa yang berubah adalah angka semata. Zahirnya, pertambahan angka kepada satu angka membawa makna memasuki alam baharu.

Walhal, pertambahan angka adalah peringatan jelas kepada kita bahawa dunia semakin tua, usia semakin menginjak senja dan diri semakin hampir ajalnya.

Dunia berputar meninggalkan sejarah. Benarlah firman Allah SWT dalam surah Ali Imran ayat 140 yang bermaksud:

“Dan demikian itulah keadaan hari-hari (dunia ini dengan peristiwa-peristiwa kemenangan atau kekalahan), kami gilirkan dia antara sesama manusia, (supaya menjadi pengajaran).”

Dunia yang berputar, bersilih ganti siang dan malam. Pelbagai peristiwa episod suka duka kehidupan telah dan akan kita lakarkan bersama.

Pahit manis, suka dan tawa, sedih dan pilu, semuanya rencah kehidupan yang akan menjadikan pengajaran bagi sesiapa yang mahu mengambil iktibar.

Manusia dan waktu kedua-duanya sama. Manusia juga bersifat tidak kekal selamanya. Ada yang pergi meninggalkan dunia, ada juga yang baru lahir mengenal dunia.

Begitu juga waktu. Yang lepas adalah sejarah. Yang ada ketika ini adalah peluang dan yang akan datang nanti adalah harapan. Manusia diciptakan dengan sifat kelemahan dan kedaifan.

Oleh kerana itu, Allah mengingatkan hamba-Nya tentang masa dengan bersumpah di pelbagai waktu. Allah telah bersumpah dengan waktu malam seperti firman-Nya dalam Surah al-Lail, Allah juga bersumpah dengan waktu pagi seperti firman-Nya dalam Surah al-Fajr.

Allah juga turut bersumpah dengan masa. Seperti firman-Nya dalam Surah al-Asr ayat 1-3 yang bermaksud:

“Demi masa. Sesungguhnya manusia itu berada dalam kerugian, melainkan bagi mereka yang beriman dan beramal soleh, dan berpesan-pesan dengan kebenaran, dan berpesan-pesan dengan kesabaran.”

Allah SWT menerusi firman-Nya ini telah memberikan tentang empat ciri kesempurnaan hidup iaitu beriman kepada Allah, beramal soleh, berpesan dengan perkara yang benar dan berpesan dalam keadaan penuh kesabaran.

Imam Ibnu Qayyim dalam kitabnya Miftah Dar al-Saa’dah menerangkan bahawa kalaulah keempat martabat tersebut telah tercapai oleh manusia, maka berhasillah tujuannya menuju kesempurnaan hidup.

Maka apa yang dicari oleh manusia itu adalah kesempurnaan kehidupan. Biarpun tahun bersilih ganti, namun tujuan kita tetap sama iaitu berazam untuk menjadi lebih baik atau lebih sempurna pada setiap tahun bahkan setiap hari yang berlalu.

Inilah tujuan sebenar manusia. Sebab kesempurnaan itu ialah sempurna pada diri sendiri dan menyempurnakan pula bagi orang lain.

Oleh itu, kedatangan tahun baharu hanyalah suatu perubahan angka yang tidak akan membawa apa-apa makna bagi kita andai kita tidak belajar untuk menyempurnakan diri kita.

Malah lebih malang lagi, kita pula yang sibuk dan asyik menghitung dosa dan mencari keaiban orang lain, sedangkan diri kita terdedah kepada dosa dan aib diri sendiri. Kata Imam Asy-Syafi’i:

“Kalau manusia seanteronya sudi merenungkan surah ini (surah al Asr), sudah cukuplah baginya.”

Marilah kita melangkah hari demi hari dengan semangat memperbetulkan diri, mengislah keluarga dan memperkasakan masyarakat, di samping berdakwah menyebarkan ajaran Islam sebenar khususnya kepada rakan-rakan kita yang bukan Muslim. Semoga segala kebaikan dan amal soleh kita diterima oleh Allah SWT.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Covid-19 Bukan Lagi Kecemasan Kesihatan Antarabangsa

SERI KEMBANGAN – Kementerian Kesihatan mengumumkan bahawa Covid-19 tidak lagi menjadi Kecemasan Kesihatan Awam yang Menjadi Kepentingan Antarabangsa (PHEIC).

“Perkara itu susulan daripada hasil mesyuarat Jawatankuasa Darurat Peraturan-peraturan Kesihatan Antarabangsa (IHR) yang berlangsung pada 4 Mei di Geneva,” ujar Menterinya Dr Zaliha Mustafa menerusi kenyataan yang dikeluarkan.

Beliau berkata, keputusan tersebut mengambil kira trend global yang menunjukkan penurunan bagi kes kematian Covid-19, kemasukan kes ke hospital dan Unit Rawatan Rapi (ICU) serta tahap imuniti populasi dunia terhadap virus SARS-CoV-2 yang tinggi.

“Antara penyumbang keputusan tersebut melibatkan kebolehcapaian kepada diagnosis, rawatan dan vaksin serta pemantauan varian virus SARS-CoV-2 juga menunjukkan tidak menyebabkan jangkitan Covid-19 yang teruk.”

Terdahulu, Kementerian Kesihatan melanjutkan pengisytiharan kawasan tempatan jangkitan dari 1 Jan hingga 30 Jun dan menjangkakan penilaian risiko situasi jangkitan Covid-19 akan dilaksanakan pada pertengahan Jun 2023 bagi menyemak semula pengisytiharan kawasan tempatan jangkitan.

“Kementerian Kesihatan akan meneruskan langkah kawalan serta pencegahan Covid-19 berdasarkan protokol sedia ada serta membuat semakan semula seterusnya mengemas kini garis panduan Covid-19 dengan merujuk kepada kenyataan WHO (Pertubuhan Kesihatan Sedunia) berkaitan transisi pengurusan jangka masa panjang pandemik Covid-19,” kata Zaliha.

Kementerian Kesihatan sentiasa komited dan akan terus memantau situasi Covid-19 di dalam serta luar negara selain memastikan kesiapsiagaan perkhidmatan kesihatan berada dalam keadaan yang optimum bagi memastikan kesihatan juga kesejahteraan rakyat.


Krisis Qatar: Selesaikan di meja rundingan atas semangat ukhuwah

Pertubuhan IKRAM Malaysia (IKRAM), atas semangat ukhuwah Islamiah dan kepentingan umat, mengambil maklum keputusan oleh beberapa negara di rantau Teluk, serta Mesir, Maldives, Yaman dan Mauritania untuk memutuskan hubungan diplomatik dengan Qatar.

Langkah ini telah menimbulkan keresahan dalam kalangan umat Islam dan masyarakat dunia yang cintakan keamanan.

IKRAM yakin bahawa pertelingkahan dan perpecahan dalam kalangan umat umumnya dan negara-negara Teluk khasnya hanya menguntungkan musuh-musuh Islam seperti rejim Zionis Israel.

IKRAM merayu kepada semua negara yang terlibat agar menyelesaikan segala salah faham di meja perundingan dengan semangat ukhuwah Islamiah demi kepentingan sejagat.

IKRAM juga ingin menyarankan agar Malaysia, sebagai sebuah negara yang disegani dalam kalangan negara-negara Teluk, berusaha menjadi pihak ketiga bagi mendamaikan pertelingkahan ini. Ini selaras dengan saranan al-Quran apabila berlaku persengkitaan dalam kalangan umat:

“Sesungguhnya orang-orang yang beriman itu adalah bersaudara, maka damaikanlah di antara dua saudara kamu (yang bertelingkah) itu; dan bertaqwalah kepada Allah supaya kamu beroleh rahmat.” (al-Hujuraat: 10)

Moga ada jalan penyelesaian terbaik pada bulan Ramadan yang penuh keberkatan ini.

Dr Mohd Parid Sheikh AhmadPresidenPertubuhan IKRAM Malaysia

THE QATAR CRISIS: IKRAM APPEALS FOR SOLUTIONS THROUGH ROUNDTABLE DISCUSSIONS, IN THE NAME OF ISLAMIC BROTHERHOOD (UKHUWAH ISLAMIAH) AND COLLECTIVE INTEREST

Pertubuhan IKRAM Malaysia (IKRAM), in the spirit of Islamic brotherhood (ukhuwah Islamiah) and the interest of the ummah, has taken note of the recent decision by several Gulf region countries, Egypt, Maldives, Yemen, and Mauritania to sever diplomatic ties with Qatar. This move has drawn great concern from the ummah and the peace-loving global community.

IKRAM firmly believes that disputes and disunion within the Muslim community and, more specifically, the Gulf nations will only benefit Islam’s enemies, such as the Israeli Zionist regime.

IKRAM appeals to all parties involved to resolve their misunderstandings at the roundtable, in the name of brotherhood and in the best interests of the ummah.

IKRAM thus urges Malaysia, a country with a commendable reputation among the Gulf states, to intervene and mediate a solution to this recent conflict, in line with the Quranic commandment regarding discord between Muslims:

“All believers are but brethren. Hence, [whenever they are at odds], make peace between your two brethren, and remain conscious of God, so that you might be graced with His mercy.” (al-Hujuraat: 10)

We pray and hope for a peaceful resolution during this blessed month of Ramadhan.

Dr Mohd Parid Sheikh AhmadPresidentPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Undi18: Anak Muda ‘Kingmaker’ Sebenar PRU15?

Hamza Taouzzle, 23, adalah seorang anak muda Muslim yang menjadi Datuk Bandar Westminster, United Kingdom (UK).

Beliau menyandang jawatan sebagai datuk bandar termuda di Westminster tahun lalu, sekali gus menjadi datuk bandar pertama dalam kalangan BAME (Black, Asian & Minority Ethnic) di sana [1].

Tidak mustahil Malaysia turut akan memiliki pemimpin berkredibiliti dan kompeten seusia Hamza setelah kerajaan meluluskan pindaan terhadap Perlembagaan Persekutuan yang membenarkan  warganegara Malaysia yang berusia 18 tahun dibenarkan mengundi dan menjadi calon pada 25 Julai 2019 yang lalu.

Pelaksanaan undang-undang ini telah bermula pada Februari tahun 2022 yang mana pilihan raya di negara ini menggunakan pendaftaran pemilih secara automatik bagi pengundi yang berusia 18 tahun.

Secara teknikal, terlaksananya undang-undang baru ini akan menyaksikan pertambahan jumlah pemilih baru seramai 7.8 juta orang, iaitu peningkatan signifikan lebih daripada 50 peratus pada PRU15 berbanding jumlah pemilih seramai 14.9 juta orang pada PRU-14 [2].

Daripada jumlah itu, seramai 3.8 juta ataupun 34 peratus mewakili golongan pemuda berusia 18 tahun. Ringkasnya, tiga daripada sepuluh pengundi adalah pengundi baharu.

Tentunya melalui peningkatan sebesar ini akan menyaksikan kekuatan kuasa pengundi 18 tahun mampu melakar dimensi baru atau mengubah landskap politik negara sekiranya mereka semua turun mengundi.

Ini yang diharapkan daripada anak-anak muda agar mereka bersolidariti bersama aspirasi pembangunan negara dengan menggunakan hak kuasa rakyat sebagai pemilih dalam PRU15.

Realiti Lawan Jangkaan Apabila Tidak Seindah Khabar

Pilihan Raya Negeri (PRN) Johor pada 12 Mac lalu merupakan pilihan raya pertama yang melibatkan undi pemilih 18 tahun. Ramai yang teruja untuk melihat pencapaian pelaksanaan undi18 apabila dikenal pasti terdapat kira-kira 750,000 pengundi tambahan disebabkan Undi18.

Namun apabila melihat kepada keputusan data yang direkodkan Suruhanjaya Pilihan Raya (SPR) dalam PRN Johor, dianggarkan tidak lebih daripada lima peratus pengundi adalah daripada pengundi muda daripada keseluruhan 54.82 peratus yang keluar pengundi.

Ia terlalu sedikit dan ini realiti pahit yang harus ditelan. Adakah situasi ini boleh menjadi salah satu penanda aras yang mengisyaratkan bahawa majoriti orang muda di Malaysia kini tidak berminat dengan politik?

Hanya 33 peratus belia berbangsa Melayu berminat dengan politik menurut hasil tinjauan yang mana sinonimnya kaum Melayu merupakan bangsa yang mewakili majoriti pengundi pemilih terbesar di Malaysia.

Kajian ini  dijalankan oleh Merdeka Center terhadap 1,216 responden dalam lingkungan umur 15 hingga 25 tahun yang terdiri daripada kaum Melayu dalam tempoh dari 30 Oktober 2021 hingga 25 Januari 2022.

Kajian ini telah mengungkap golongan muda negara ini telah hilang minat terhadap cabaran dan isu politik dalam negara dengan 52 peratus berpandangan negara berada dalam landasan yang salah.

Menurut Pengarah Merdeka Center Ibrahim Suffian, isu alam sekitar, pengangguran, pergelutan ekonomi, wabak penyakit dan ketidaktentuan politik telah mempengaruhi dan memberi kesan terhadap keyakinan golongan muda berkenaan masa depan dan hala tuju negara.

Menurutnya lagi,  golongan muda berasa ragu-ragu terhadap proses politik dan beranggapan politik boleh dibeli. Pandangan ini turut selari dengan beberapa pandangan pakar dan penganalisis politik yang lain.

Persoalannya, apakah yang boleh memujuk atau menarik anak muda untuk bersama-sama terlibat sebagai rakyat yang bertanggungjawab memikul masa depan negara?

Sebenarnya golongan Undi18 atau generasi Z ini adalah kelompok yang terkenal cakna dan prihatin terhadap masa depan negara.

Ini boleh dilihat ketika mereka mempertaruhkan kesihatan atau nyawa ketika bersoldariti beramai-ramai untuk menjadi sukarelawan vaksinasi ketika negara masih bertarung dengan wabak Covid-19 pada tahun 2021 yang lalu.

Jumlah pendaftaran belia untuk menjadi sukarelawan program Malaysia Vaccine Support Volunteers (MyVac) dilaporkan telah melebihi keperluan penempatan di Pusat Pemberian Vaksin (PPV) seluruh negara.

Menteri Belia dan Sukan, Datuk Seri Ahmad Faizal Azumu pernah menyatakan bahawa golongan belia merupakan majoriti sukarelawan yang mendaftar dimana mereka berminat dengan kerja-kerja kesukarelawan dalam membantu kerajaan mencapai imuniti kelompok [3].

Jelas, Malaysia memiliki ramai anak muda yang prihatin dan bertanggungjawab. Perhatian dan minat mereka sewajarnya dapat disalurkan kepada politik atau sekurang-kurangnya mempunyai kesedaran, pemahaman dan penghayatan terhadap ilmu politik.

Dengan demikian, persepsi orang muda terhadap politik boleh diupayakan menjadi lebih bermakna daripada sekadar dibatasi sebagai medan perebutan kuasa dan penindasan, kepada medan mencapai kesejahteraan rakyat dan kemakmuran negara.

Pendidikan dapat mematangkan pemikiran golongan muda dalam memilih kepimpinan yang berkaliber dan berintegriti dalam membawa negara terkehadapan.

Malah melalui kelulusan undang-undang Undi18, mereka turut diberi peluang untuk bersama-sama dalam lingkungan kuasa dengan menyertai barisan kepimpinan membangunkan negara melalui pencalonan.

Generasi Z mungkin tidak kelihatan ramai di lapangan atau ceramah politik, tetapi mereka mengikuti perkembangan politik di media sosial seperti YouTube, Instagram dan Twitter terutamanya di platform visual seperti TikTok yang merupakan medan sosial paling popular.

Belia merupakan tonggak kepada negara sepertimana yang disebut dalam peribahasa, pemuda harapan bangsa, pemudi tiang negara. Mereka sarat dengan idea baru dan segar.

Sekiranya mereka dapat didekati dan disantuni untuk sekurang-kurangnya menggunakan kuasa mengundi pada PRU15 nanti, negara akan bakal menyaksikan gelombang perubahan yang sekali lagi mampu mengubah senario politik negara.

Basmin Maarof
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PKP: Mengubah ujian menjadi anugerah dakwah

Dunia kini berada dalam krisis yang tidak pernah dialami sebelumnya. Situasi tidak akan kembali menjadi seperti sediakala pasca krisis ini tentunya. Andaian ini pada hemat saya, seolah-olah suatu realiti  yang pasti berlaku jika kita membaca apa yang ditulis di pelbagai media seluruh dunia.

Apa yang sedang berlaku di dunia secara keseluruhan, berlaku juga ke atas kita dalam harakah Islamiah (gerakan Islam). Kajian menunjukkan bahawa mehnah uzlah (dibaca Perintah Kawalan Pergerakan) di rumah-rumah berkait beberapa hal mengenai kita sebagai individu, juga harakah sebagai sebuah jamaah.

Dakwah kepada Allah adalah wajib ke atas orang Islam. Ini adalah satu kaedah dalam Usul Dakwah yang tiada khilaf. Ia berdasarkan nas-nas yang banyak.

Kewajipan di sini bermaksud fardu yang diguna pakai oleh para usuliyyun selain mazhab Hanafi; mereka berpendapat bahawa perkataan wajib dan fardu itu punya erti yang sama. Fardu maknanya ialah suatu yang Allah SWT suruh di atas jalan ilzam (mesti) yang mana pelakunya diberi pahala dan dibalas buruk bila meninggalkannya.

Kita sedang berbicara tentang kewajipan daripada kewajipan-kewajipan setara dengan hukum mengerjakan solat dan puasa; diberi pahala bagi yang mengerjakannya dan berdosa bagi yang meninggalkannya.

Justeru, pengabaian terhadap tugas dakwah tidak dibolehkan dan pelakunya berdosa khususnya bila orang yang mengabaikan itu membesar dalam inkubator dakwah yang memiliki segala pengetahuan, alatan, dalil dan bukti yang menjadikannya layak dibebankan taklif. Berbeza dengan orang yang tidak dibesarkan dalam situasi tersebut.

Siapa yang duduk di rumahnya mengasingkan dirinya daripada dakwah disebabkan perselisihan peribadi dan sebagainya, ia berdosa bila meninggalkan kewajipan dakwah tersebut; paling tidak dakwah fardiah kepada Allah menurut ilmu yang dimilikinya terutama terhadap orang yang dikenalinya.

Dalam hadis yang diriwayatkan oleh Abu Hurairah RA, Allah SWT menghisab manusia pada hari kiamat, firman Allah SWT (hadis Qudsi):

يقول الله تبارك وتعالى للقارئ ألم أعلمك ما أنزلت على رسولي صلى الله عليه وسلم، قال بلى يا رب، قال فماذا عملت فيما علمت

“Allah berfirman kepada pembaca: Bukankah Aku telah turunkan ke atas Rasul-Ku? Jawabnya: Bahkan ya wahai Tuhanku. Allah bertanya: Apakah yang kamu telah lakukan?” (Jami’ Tirmidzi , Sahih Ibn Hibban dan Ibn Khuzaimah)

Atas prinsip itu, maka duduk kita di rumah terasing daripada solat Jumaat dan berjemaah (di masjid atau surau) serta terpisah daripada dakwah yang disusun oleh tanzim bukan bermakna cuti terbuka daripada kerja dakwah.

Setiap kerja di dunia ini ada cuti dan masa pencennya melainkan tugasan dakwah; ia tidak bergaji, tiada cuti dan tiada pencen. Kewajipan kita hari ini sebagai duat (pendakwah) ialah mencari ruang dalam krisis ini untuk memajukan dakwah sama seperti kita mencari rezeki untuk meneruskan hidup; kita tidak pernah berhenti mencari untuk survival hidup bukan??

Roda kehidupan terhenti seketika dalam bentuk mengejut dan tiba-tiba. Duduknya kita di rumah dengan cara ini tidak pernah kita jangka, menjadikan kita semua memakmurkan rumah-rumah kita masing-masing. Kita terlekat dan berdampingan dengan keluarga dalam situasi yang tidak pernah kita bayangkan sebelum ini.

Semoga ia menyedarkan kita betapa sebahagian kita telah mengabaikan dakwah terhadap keluarga terdekat. Sebelum ini, kita dihidangkan dengan kisah kealpaan para duat di rumah. Anak-anak terpisah dengan adab dan disiplin diri sedangkan ibu bapa para duat alpa dan sibuk dengan masalah dunia; kerjaya dan pencarian rezeki.

Ada juga yang sibuk berdakwah kepada orang lain, sedangkan dakwah di rumah bersama keluarga terabai. Semua ini punya rantaian kisah yang terlalu panjang dan perit untuk dikongsikan.

Justeru, menjadi kewajipan kita semua mengambil peluang daripada ujian PKP ini untuk kita mengubahnya menjadi anugerah dakwah bagi memanfaatkan keberadaan kita di rumah secara paksa, kembali melihat hubungan kita agar ia menjadi anugerah rabbaniyyah buat semua.

Duat hari ini ketika berada di rumah berhadapan dengan dua pilihan:

Sama ada kita terus membiarkan keluarga sibuk dengan Internet menambah derita jiwa dari masa ke semasa… Kisah-kisah yang mengecewakan berkaitan telefon pintar dan Internet terlalu banyak.

Kesimpulannya, situasi itu telah menukar individu keluarga hidup di pulau-pulau berasingan, syaitan menyelinap ke jiwa dan akhlak anak-anak tanpa pemantauan ibu bapa dengan alasan kepercayaan yang disangsikan. Kita lupa kepercayaan kita terhadap mereka menjadikan mereka habuan syaitan sepanjang masa.

Kita menetapkan untuk diri kita program bersama keluarga. Tidak semestinya program itu mesti duduk dan semua diisi dengan nasihat panjang lebar dan membosankan.

فقد ورد في البخاري عن بن مسعود أن رسول الله صلى الله عليه وسلم كان يتخولنا بالموعظة في الأيام كراهية السآمة علينا

Imam Bukhari meriwayatkan daripada Ibn Mas’ud RA bahawa Rasulullah SAW sentiasa menasihati kami secara berselang-seli pada hari-hari tertentu untuk mengelakkan daripada menjadi bosan.

Paling penting dan keutamaan yang patut kita lakukan ialah menjadikan keluarga kita menjaga solat berjamaah dalam waktunya, memaksa mereka keluar daripada bilik dengan handphone dan game mereka untuk berwuduk dan menunaikan solat bersama agar Allah menurunkan rahmat-Nya.

Kemudian, untuk membuka ruang untuk duat yang bijaksana menjarakkan diri daripada tipu daya syaitan, boleh sahaja menanggalkan atau menghentikan Internet sementara waktu.

Daripada sini, adalah diharapkan para duat mampu memulakan langkah memberi peringatan, membaca hadis-hadis, kisah-kisah menarik, memasukkan kegembiraan ke jiwa-jiwa individu keluarga (terutama anak-anak) sehingga akhirnya terbina jambatan bagi mewujudkan ahli keluarga yang khusyuk di mihrab dengan penuh kehinaan di hadapan Allah Azzawajalla.

Kadang-kadang boleh sahaja pada siang hari dipenuhi dengan membaca buku atau jilsah (duduk) membaca al-Quran secara berjemaah atau menilik bahan tafsir mengikut kesesuaian untuk mengelak daripada kebosanan.

Boleh juga sebelum itu atau selepas itu secara berselang melakukan senaman, bergurau senda dengan anak-anak kecil, bergelak ketawa secara beradab sehingga anak-anak merasai kegembiraan dalam suasana terkawal.

Yakinlah bahawa dengan cara ini… apabila krisis COVID-19 selesai dengan izin Allah, keluarga kita semua menjadi bertambah baik dan menjadi sumber inspirasi untuk melakukan dakwah dengan lebih bersemangat.

Di hadapan para duat ada dua pilihan sama ada dia mahu bertangguh dan beralasan dalam usaha melakukan perubahan, lantas membiarkan syaitan Internet bermaharaja seumpama ribut taufan melanda isi rumah atau bersikap prihatin dan bertanggungjawab terhadap mereka di sekitarnya. Dengan itu dia beroleh keuntungan dunia dan akhirat.

“Dan untuk (memperolehi nikmat kesenangan) itu hendaknya berlumba-lumba mereka yang ingin merebut kelebihan dan kesenangan.” (Surah Al-Mutaffifin: 26)

Catatan: Ustaz Tajul Arifin Che Zakaria, Yang Dipertua IKRAM Putrajaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…